Kristofo a Mo Mfe Akɔ Anim—Mo Nokwaredi Som Bo Ma Yehowa\nƆwɛn-Aban—Nea Adesua Nsɛm Wom | September 2018\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nWIASE baabiara, asafo mu mpanyimfo ani sɔ ɔsom hokwan ahorow a wɔwɔ wɔ Onyankopɔn nkurɔfo mu no. Hwɛ sɛnea wɔboa yɛn! Nanso, nnansa yi ara wɔyɛɛ nsakrae bi. Ɛne sɛ, mpanyimfo a wɔn mfe akɔ anim no, wɔka kyerɛɛ wɔn sɛ wɔmfa wɔn asɛyɛde a emu yɛ duru no bi mma mpanyimfo a wɔn mfe nkɔɔ anim no. Ɔkwan bɛn so?\nNhyehyɛe foforo no ne sɛ, sɛ ɔmansin sohwɛfo bi di mfe 70 a, ɔde ɔsom hokwan a ɔwɔ no bɛto hɔ. Afei nso, sukuu a wɔyɛ ma Yehowa Adansefo no, sɛ obi yɛ ɔkyerɛkyerɛfo na odi mfe 70 a ɔrenkyerɛ ade bio. Bio nso, sɛ ɔpanyin bi di mfe 80 a, ɔde nnwuma bi a ɛhyehyɛ ne nsa no bɛma ɔpanyin a ne mfe nkɔɔ anim. Ebi ne sɛ, ebia na ɔyɛ Baa Boayikuw no ntam nkitahodifo, anaa mpanyimfo ntam nkitahodifo. Sɛn na saa mpanyimfo a wɔn mfe akɔ anim no gyee saa nsakrae no toom? Wɔadi Yehowa ne n’ahyehyɛde no nokware!\nKen a ɔde bɛyɛ mfe 49 asom sɛ Baa Boayikuw ntam nkitahodifo no ka sɛ, “Ná mepene gyinaesi no so pa ara. Metee asɛm no, na madi kan abɔ Yehowa mpae saa anɔpa no ara sɛ ɔmma onua bi a onnyinii pii mmɛyɛ Baa Boayikuw no ntam nkitahodifo.” Sɛnea Ken tee nka no, saa ara na asafo mu mpanyimfo anokwafo a wɔn mfe akɔ anim a wɔwɔ wiase nyinaa no nso tee nka. Esiane sɛ na wɔdɔ wɔn nuanom na wɔpɛ sɛ wɔsom wɔn nti, mfiase no de wɔn abam bui.\nNá Esperandio som sɛ n’asafo mu mpanyimfo ntam nkitahodifo. Ɔkaa sɛ, “Me werɛ howee kakra.” Nanso, ogye toom sɛ, “Ná meyare, enti na mehia bere pii de ahwɛ me ho.” Seesei, Esperandio da so ara de nokwaredi resom Yehowa, na ɔreboa n’asafo a ɔwom no pa ara.\nAhwɛfo akwantufo a wɔasom akyɛ a ɔsom hokwan a wɔwɔ asesa no nso ɛ? Allan de mfe 38 asom sɛ ɔhwɛfo kwantufo. Ogye tom sɛ, “Bere a metee asɛm no, ebubuu me.” Nanso, ohuu mfaso a ɛwɔ so sɛ ɔbɛtete mmarima a wɔn mfe nkɔɔ anim pii ma wɔayɛ adwuma no; ɔda so ara de nokwaredi resom Yehowa.\nNá Russell yɛ ɔhwɛfo kwantufo, na na ɔsan kyerɛ ade wɔ sukuu a wɔyɛ ma Yehowa Adansefo mu. Ɔde mfe 40 na ɛyɛɛ saa nnwuma yi. Ɔkaa sɛ, mfiase no, ɔne ne yere abam bui. Russell kaa sɛ: “Ná yɛn ani sɔ hokwan a na yɛwɔ no pa ara. Afei nso, na yesusuw sɛ yɛwɔ ahoɔden a na yebetumi de atoa adwuma no so.” Russell ne ne yere de ntetee ne osuahu a wɔanya reboa asafo a wɔwom no. Adawurubɔfo a wɔwɔ hɔ no nso, ɛyɛ wɔn dɛ sɛ wɔne wɔn abom resom.\nNea wɔn a yɛaka wɔn ho asɛm no faa mu no, sɛ womfaa biribi a ɛte saa mu da a, asɛm a ɛwɔ 2 Samuel no betumi aboa wo ama woate wɔn ase.\nƆBARIMA A ƆBRƐ NE HO ASE NA ONNYE BIRIBIARA MMƆ SO\nYɛnhwɛ bere a Ɔhene Dawid ba Absalom tew ne so atua no. Dawid guan fii Yerusalem kɔɔ Mahanaim, wɔ Yordan Asubɔnten no apuei fam. Woduu hɔ no, na Dawid ne wɔn a wɔka ne ho no hia asetena mu nneɛma bi. Wokae nea esii?\nMmarima mmiɛnsa bi a na wɔwɔ mpɔtam hɔ yii wɔn yam brɛɛ wɔn mpa, nnuan, ne nkyɛnsee a na wohia. Ná wɔn mu baako ne Basilai. (2 Sam. 17:27-29) Bere a Absalom tew atua na wantumi anni nkonim no, na Dawid betumi asan akɔ Yerusalem. Ɛno nti, Basilai gyaa no kwan koduu Yordan ho. Dawid ka kyerɛɛ no sɛ ɔne no nkɔ Yerusalem. Ɔhene no kaa sɛ ɔbɛma no aduan, nanso na Basilai yɛ “onipa kɛse paa,” anaa ɔdefo, enti na ɔrenhia saa aduan no. (2 Sam. 19:31-33) Ɛbɛyɛ sɛ na Dawid ani sɔ Basilai su ahorow ne nyansahyɛ biara a na obetumi de ama no no. Hwɛ hokwan fɛfɛ a anka Basilai betumi anya sɛ ɔbɛtena ahemfie na wayɛ adwuma wɔ hɔ!\nEsiane sɛ na Basilai brɛ ne ho ase na ɔmpɛ sɛ ogye biribiara bɔ so nti, ɔkaa sɛ wadi mfe 80. Afei ɔde kaa ho sɛ: “Mehu papa ne bɔne mu?” Dɛn na na ɔpɛ sɛ ɔkyerɛ? Ná Basilai anyin pa ara, enti na onim nyansa. Ná obetumi de afotu pa ama Dawid sɛnea akyiri yi “mpanyimfo” de afotu maa Ɔhene Rehoboam no. (1 Ahe. 12:6, 7; Dw. 92:12-14; Mmeb. 16:31) Enti bere a Basilai kaa sɛ ɔrenhu papa ne bɔne mu no, ebia nea na ɔrekyerɛ ne sɛ, onyin ama wayɛ mmerɛw nti, ɛnyɛ biribiara na obetumi ayɛ. Ogye toom sɛ, onyin ama ɔnte ade dɛ, na n’asom nso ayɛ den. (Ɔsɛnk. 12:4, 5) Ɛno nti, Basilai fi ne pɛ mu ka kyerɛɛ Dawid sɛ ɔmfa aberante Kimham nkɔ Yerusalem. Ɛbɛyɛ sɛ na ɔyɛ Basilai ba.—2 Sam. 19:35-40.\nNHYEHYƐE A ƐBƐBOA DAAKYE\nYɛadi kan aka sɛ, sɛ obi di mfe pɔtee bi a, ɔde ɔsom hokwan a ɔwɔ no bi bɛto hɔ. Nea enti a wɔyɛɛ saa nsakrae no ne Basilai asɛm no di nsɛ pa ara. Basilai de, nea na ɛbɛboa no na ogyinaa so sii gyinae. Yɛn bere yi so de, ɛnyɛ onipa baako nsɛm tebea anaa nea obetumi ayɛ anaa nea ɔrentumi nyɛ na yegyinaa so yɛɛ nsakrae yi. Mmom, yesusuw nneɛma pii ho. Ná ehia pa ara sɛ yesusuw nea ɛbɛboa asafo mu mpanyimfo anokwafo a wɔresom wɔ wiase nyinaa no ho.\nNa ɛnyɛ den koraa sɛ Kristofo mmarima a wɔn mfe akɔ anim na wɔbrɛ wɔn ho ase no behu sɛ, ebehia sɛ wɔdan dwumadi a wɔde mfe pii ayɛ no ma anuanom mmarima a wɔn mfe nkɔɔ anim sɛnea ɛbɛyɛ a Yehowa ahyehyɛde no bɛkɔ so ayɛ den na anya nkɔanim daakye. Sɛnea ɛbɛyɛ sɛ Basilai tetee ne babarima, na ɔsomafo Paulo nso tetee Timoteo no, saa anuanom mpanyimfo yi pii wɔ hɔ a wɔn ankasa na wɔtetee anuanom a wɔn mfe nkɔɔ anim no. (1 Kor. 4:17; Filip. 2:20-22) Saa anuanom mmerante yi akyerɛ sɛ seesei wɔyɛ “nnipa mu akyɛde” a wotumi boa ma “wosi Kristo nipadua no.”—Efe. 4:8-12; fa toto Numeri 11:16, 17, 29 ho.\nBoa Mmerante Ma Wɔnyɛ Pii\nHyɛ wɔn nkuran ma wɔmfa botae pɔtee bi nsisi wɔn ani so wɔ Yehowa som mu, na boa wɔn ma wontumi nnu ho.\nKamfo wɔn efisɛ, sɛ mmerante yi hu sɛ Kristoni bi a ne ho akokwaw gye wɔn tom a, ɛhyɛ wɔn den, na ɛma wonya akokoduru.\nTete wɔn na wɔmfa wɔn ho nto Onyankopɔn Asɛm ne akwankyerɛ biara a Yehowa asafo no de ma yɛn no so.\nHOKWAN FOFORO A WUBETUMI ANYA\nOnyankopɔn asafo ahorow a ɛwɔ wiase nyinaa no, anuanom pii wom a wɔde ɔsom hokwan bi a na wɔwɔ ato hɔ. Nanso, wɔahwehwɛ hokwan foforo a wobetumi de atrɛw Yehowa som adwuma no mu.\nMarco de mfe 19 yɛɛ ahwɛfo akwantufo adwuma. Ɔka sɛ, “Anuanom mmea bi wɔ m’asafo mu a wɔn kununom nni asafo no mu. Nsakrae a aba m’asetenam yi ama manya hokwan di wɔn kununom adanse.”\nGeraldo nso de mfe 28 yɛɛ ahwɛfo akwantufo adwuma. Ɔka sɛ, “Botae baako a yɛde asi yɛn ani so ne sɛ yɛbɛboa wɔn a wɔagyae asɛnkakɔ na yɛayɛ Bible adesua bebree.” Ɔbɔ amanneɛ sɛ, ɔne ne yere yɛ Bible adesua 15, na seesei wɔn a wɔagyae asɛnkakɔ pii afi ase reba adesua.\nAllan a yɛaka ne ho asɛm dedaw no de ka ho sɛ: “Seesei yɛanya hokwan kɔ asɛnka pa ara. Yɛn ani gye ho sɛ yebedi adanse wɔ baguam ne baabi a nnwuma wɔ. Yedi nkurɔfo a yɛne wɔn te mpɔtam nso adanse, na wɔn mu mmienu mpo aba Ahenni Asa so.”\nSɛ woyɛ ɔnokwafo a wowɔ osuahu na wɔama wo dwumadi foforo wɔ Onyankopɔn nkurɔfo mu a, wubetumi aboa wɔ ɔkwan soronko so. Wubetumi de osuahu a ɛsom bo a wowɔ no aboa mmerante a wɔwɔ asafo no mu ama Yehowa som adwuma anya nkɔso. Russell a yɛadi kan afa n’asɛm aka no ka sɛ, “Yehowa retete mmerante a wɔbɔ wɔn ho mmɔden na wɔwɔ suban pa no, na ɔde wɔn redi dwuma. Anuanom nso renya wɔn nkyerɛkyerɛ a etu mpɔn ne mpanyimfo nsrahwɛ a wɔyɛ no so mfaso!”—Hwɛ adaka a wɔato din “ Boa Mmerante Ma Wɔnyɛ Pii.”\nNneɛma bɛn saa na Kristofo a wɔn mfe akɔ anim reyɛ de aboa?\nWodi anuanom kununom anaa wɔn yerenom a wonni asafo no mu adanse\nWɔreboa wɔn a wɔagyae asɛnkakɔ, na wɔreyɛ Bible adesua\nWɔretrɛw wɔn som adwuma mu\nMO NOKWAREDI SOM BO MA YEHOWA\nSɛ wode wo ho ahyɛ ɔsom adwuma no fã foforo bi mu nnansa yi a, kɔ so nya ho adwempa. Adwuma pa a woayɛ no aka nnipa pii koma, na asesa wɔn abrabɔ; wubetumi akɔ so ayɛ saa. Yɛdɔ wo pa ara, na yɛbɛkɔ so adɔ wo daa.\nNanso, nea ehia pa ara ne sɛ, nea woayɛ no, Yehowa werɛ remfi da. Yehowa ‘werɛ remfi adwuma ne ɔdɔ a wodaa no adi wɔ ne din ho a ɛne sɛ woasom akronkronfo na woda so som wɔn no.’ (Heb. 6:10) Bible mu asɛm yi ma yenya awerɛhyem sɛ, adwuma a yɛayɛ ne nea yegu so reyɛ nyinaa, Yehowa werɛ remfi. Wosom bo ma Yehowa pa ara, na adwuma a woayɛ ne nea wugu so reyɛ no, ne werɛ remfi!\nSɛ ɔsom hokwan a wowɔ nsesae sɛnea yɛaka ho asɛm dedaw no nso ɛ? Ne nyinaa mu no, ebetumi aba sɛ asɛm a yɛaka yi da so ara fa wo ho. Ɔkwan bɛn so?\nSɛ wo ne onua nokwafo bi a ne mfe akɔ anim a ɔsom hokwan a ɔwɔ asesa reyɛ adwuma a, wubetumi anya ne ho a akokwaw ne osuahu a ɔde mfe pii anya no so mfaso. Hwehwɛ afotu fi ne hɔ. Sɛ wopɛ sɛ woyɛ biribi a, bisa n’adwene wɔ ho. Afei hokwan a seesei ɔwɔ no, fa w’ani to fam na hwɛ sɛnea ɔde osuahu a ɔwɔ no di ho dwuma pɛpɛɛpɛ.\nEbia wo mfe akɔ anim, na ɔsom hokwan a na wowɔ asesa. Ebi nso a, woyɛ onua anaa onuawa a worenya ntetee afi onua bi a ne mfe akɔ anim hɔ. Sɛnea ɛte biara no, kae sɛ, wɔn a wɔde mfe pii asom Yehowa na wɔda so ara resom no no, wɔn nokwaredi som bo ma no.\n“Sɛ Munim Eyinom Na Moyɛ a, Mo Ani Begye”\nKɔ So Da Ɔdɔ Adi—Ɛhyɛ Afoforo Den\nAnigye Ne Wɔn a Wɔsom “Anigye Nyankopɔn No”\nYehowa Wɔ Ade Nyinaa So Tumi De, Nanso Odwen Yɛn Ho\nYi Wo Yam Dwen Afoforo Ho Fa Suasua Yehowa\nƆWƐN-ABAN—NEA ADESUA NSƐM WOM September 2018


2 ሳሙኤል 24 NASV – 2 Samuel 24 ASCB | Biblica\n2 ሳሙኤል 24 NASV – 2 Samuel 24 ASCB\n1Bio, Awurade abufuo baa Israel so enti, ɔhyɛɛ Dawid sɛ ɔmfa nnipakan so nha wɔn a wɔwɔ Israel ne Yuda nyinaa. Awurade see Dawid sɛ, “Kɔ na kɔkan Israelfoɔ ne Yudafoɔ nyinaa.”\n2Enti, ɔhene no ka kyerɛɛ ne sahene Yoab sɛ, “Kan nnipa a wɔwɔ asase yi so nyinaa, ɛfiri Dan a ɛwɔ atifi fam, de bɛsi Beer-Seba a ɛwɔ anafoɔ fam, na ama mahunu nnipa dodoɔ a wɔwɔ ha.”\n3Na Yoab buaa ɔhene no sɛ, “Awurade mma wo ntena ase kɔsi sɛ nnipa a wɔwɔ wʼahennie yi mu ase bɛtrɛ mmɔho ɔha. Na adɛn enti na wopɛ sɛ woyɛ yei?”\n4Na ɔhene no hyɛɛ no ketee sɛ, wɔnkan nnipa enti, Yoab ne nʼadwumayɛfoɔ kɔkanee nnipa a wɔwɔ Israel.\n5Deɛ ɛdi ɛkan no, wɔtwaa Yordan kɔtenaa Aroer, kuro a ɛwɔ bɔnhwa no anafoɔ a ɛkyerɛ Gad no. Afei, wɔkɔɔ Yaser, 6toaa so kɔduruu Gilead a ɛwɔ Tatim-hodsi, toaa so kɔɔ Dan Yaan ne Sidon fa mu. 7Afei, wɔbaa Tiro aban mu ne Hewifoɔ ne Kanaanfoɔ24.7 Hewifoɔ ne Kanaanfoɔ nyinaa tenaa Kanaan ansa na Israelfoɔ rebɛdi ɔman no so. nkuropɔn nyinaa mu. Wɔkɔɔ Yuda anafoɔ, kɔduruu Beer-Seba de wieeɛ.\n8Wɔwurawuraa asase no nyinaa so, de abosome nkron ne nnafua aduonu wiee nnipakan no, sane kɔɔ Yerusalem.\n9Yoab de ne nnipa dodoɔ a wɔnyaeɛ brɛɛ ɔhene no. Na mmarima a wɔaduru sraadie mfeɛ so wɔ Israel no dodoɔ yɛ mpem aha nwɔtwe, na mpem ahanum nso wɔ Yuda.\nDawid Bɔne So Atemmuo\n10Dawid kan nnipa no nyinaa wieeɛ no, nʼatiboa buu no fɔ, enti ɔka kyerɛɛ Awurade sɛ, “Deɛ meyɛeɛ yi enti, mayɛ bɔne kɛseɛ. Enti, Awurade, mesrɛ wo, yi saa afɔbuo yi firi wo ɔsomfoɔ so. Mayɛ nkwaseadeɛ.”\n11Adeɛ kyeeɛ no, Awurade asɛm baa odiyifoɔ Gad a ɔyɛ Dawid ɔdehunufoɔ nkyɛn sɛ: 12“Kɔka kyerɛ Dawid sɛ, Sɛdeɛ Awurade seɛ nie: ‘Mede nsɛm mmiɛnsa reto wʼanim. Yi mu baako na mɛyɛ.’ ”\n13Enti, Gad kɔɔ Dawid nkyɛn kɔbisaa no sɛ, “Ɔkɔm mmra wʼasase yi so mfeɛ mmiɛnsa anaa? Anaa, atamfoɔ a wɔgu wo so no wobɛdwane wɔn abosome mmiɛnsa? Anaa, ɔyaredɔm mmra wo ɔman yi mu nnansa? Enti afei, dwene ho yie, na ma menhunu mmuaeɛ a memfa nkɔma Awurade.”\n14Dawid ka kyerɛɛ Gad sɛ, “Yɛwɔ ahohiahia mu. Momma yɛmfa yɛn ho nhyɛ Awurade nsa, ɛfiri sɛ, nʼadɔeɛ dɔɔso; nanso, mma me nkɔtɔ nnipa nsam.”\n15Enti, Awurade too ɔyaredɔm guu Israel so anɔpa no ma ɛdii nnansa. Na nnipa ɔpeduɔson firii Dan kɔsi Beer-Seba wuwuiɛ. 16Ɛberɛ a ɔbɔfoɔ no reyɛ ahoboa akɔsɛe Yerusalem no, Awurade nuu ne ho wɔ asɛm no ho, na ɔka kyerɛɛ no sɛ, “Ɛyɛ! Gyae.” Saa ɛberɛ no na Awurade ɔbɔfoɔ no aduru Yebusini Arauna ayuporobea hɔ.\n17Ɛberɛ a Dawid hunuu ɔbɔfoɔ no, ɔka kyerɛɛ Awurade sɛ, “Me na mayɛ bɔne. Yeinom deɛ wɔnnim ho hwee, ɛdeɛn na wɔayɛ? Ma wo ɔbɔfoɔ nsɛe me ne me fiefoɔ.”\nDawid Si Afɔrebukyia\n18Ɛda no, Gad kɔɔ Dawid nkyɛn kɔka kyerɛɛ no sɛ, “Kɔ na kɔsi afɔrebukyia ma Awurade wɔ Yebusini Arauna ayuporobea hɔ.”\n19Na Dawid kɔyɛɛ deɛ Awurade hyɛɛ no sɛ ɔnyɛ no. 20Ɛberɛ a Arauna hunuu sɛ ɔhene ne ne mmarima reba no, ɔpueeɛ, bɛkotoo ɔhene, de nʼanim butuu fam.\n21Arauna bisaa sɛ, “Adɛn enti na woaba, me wura?”\nDawid buaa sɛ, “Merebɛtɔ ayuporobea hɔ, na masi afɔrebukyia wɔ hɔ ama Awurade, sɛdeɛ Awurade bɛma ɔyaredɔm no agyae.”\n22Arauna ka kyerɛɛ Dawid sɛ, “Me wura fa na fayɛ deɛ wopɛ. Nantwie a wɔde bɛbɔ ɔhyeɛ afɔdeɛ nie. Wobɛtumi de ayuporeeɛ nnua ne nantwie mpamho nnua no ayɛ anyina wɔ afɔrebukyia no so. 23Mede ne nyinaa bɛma wo, na mesrɛ sɛ, Awurade, wo Onyankopɔn nnye afɔdeɛ yi.”\n24Na ɔhene no buaa Arauna sɛ, “Dabi, mepɛ sɛ mɛtɔ, na merentumi mmɔ ɔhyeɛ afɔdeɛ mma Awurade, me Onyankopɔn, a mammɔ ho ka biara.”\nEnti, Dawid tuaa dwetɛ bɛyɛ gram ahanum aduɔson enum (575) de tɔɔ ayuporobea ne nantwie no. 25Dawid sii afɔrebukyia wɔ hɔ maa Awurade, na ɔbɔɔ ɔhyeɛ afɔdeɛ ne asomdwoeɛ afɔdeɛ hɔ. Na Awurade tiee ne mpaeɛbɔ maa ɔyaredɔm no gyaee.\nASCB : 2 Samuel 24


Yohane 12 NA-TWI - Wɔsra Yesu ngo wɔ Betania - Aka - Bible Gateway\nYohane 11Yohane 13\nYohane 12 Nkwa Asem (NA-TWI)\n12 Aka nnansia na Twam Afahyɛ no adu no, Yesu kɔɔ Betania, kurow a na Lasaro a Yesu nyanee no fi awufo mu no te mu no mu. 2 Wɔtow Yesu pon. Marta na ɔsomee wɔ saa opontow yi ase. Lasaro tenaa Yesu nkyɛn pɛɛ wɔ ɔpon no ho. 3 Wɔredidi no, Maria faa ngohuam bi a ne bo yɛ den behwie guu Yesu nan ase de ne tinhwi popae. Ngo no hua gyee ofie hɔ nyinaa.


Nnipa a Wɔwɔ Wiase Nyinaa Reyɛ Biako—Ɔkwan Bɛn So?\nƆwɛn-Aban—Nea Adesua Nsɛm Wom | December 1, 2007\nKENKAN WƆ Albanian Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Kirghiz Korean Lithuanian Malagasy Malayalam Moore Myanmar Norwegian Ossetian Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\nWOBƐKYERƐ “biakoyɛ” ase dɛn? Nnipa binom ka sɛ, sɛ ntɔkwaw anaa akasakasa nni nnipa ntam a, na ɛkyerɛ sɛ biakoyɛ wɔ wɔn ntam. Sɛ nhwɛso no, sɛ aman abien anaa nea ɛboro saa yɛ apam na wɔpene so sɛ wɔbɛtra ase asomdwoe mu a, yebetumi aka sɛ wɔayɛ biako. Nanso, so saa na biakoyɛ kyerɛ ankasa? Ɛnte saa koraa.\nWode susuw ho hwɛ: Efi teteete de besi nnɛ no, wɔayɛ asomdwoe apam mpempem pii ma agu. Dɛn ntia? Efisɛ, mpɛn pii no, nea ehia wiase akannifo titiriw ne tumi a wɔn ankasa benya, na ɛnyɛ asomdwoe ne biakoyɛ. Afei nso, aman bi suro sɛ sɛ wɔantete wɔn asraafo ma wɔanyɛ den te sɛ aman a wɔaka no a, asɛm betumi ato wɔn.\nEnti, sɛ aman abien bi wɔ hɔ na akodi nni wɔn ntam a, ɛno nkyerɛ ankasa sɛ wɔayɛ biako, na asomdwoe wɔ wɔn ntam. Sɛ mmarima baanu poma atuo na wɔn mu biara de akyerɛ ne yɔnko so a, so yebetumi aka ankasa sɛ asomdwoe wɔ wɔn ntam esiane sɛ wɔntowee nti? Nyansa nnim sɛ yebenya adwene a ɛte saa! Nanso, tebea a ɛte saa na aman pii wom nnɛ. Esiane sɛ aman pii nnye wɔn ho nni nti, ama wosuro sɛ anhwɛ a da koro ɔman bi bedi kan atow n’akode. Dɛn na wɔayɛ sɛnea ɛbɛyɛ a asɛm a ɛte saa rensi?\nNuklea Akode Ho Hu—Ɛno na Ɛmma Biakoyɛ Mma\nNnipa pii de wɔn ani ato Nuklea Akode a Wɔmma Ɛnnɔɔso Ho Apam (Nuklea Apam) no so. Saa apam no a wogye toom wɔ afe 1968 mu no barae sɛ ɛnsɛ sɛ aman a wonni saa akode no bi no yɛ bi, na ɛnsɛ sɛ wɔn a wɔwɔ bi dedaw no nso yɛ bi ka ho. Nea enti a wɔyɛɛ saa Nuklea Apam a ɛnnɛ aman bɛboro 180 agye atom no ne sɛ, wɔnam so beyi akode nyinaa afi hɔ.\nƐwom sɛ ɛte sɛ nea aman a wɔyɛɛ apam no wɔ adwempa de, nanso aman bi a wɔkasa tia Nuklea Apam no ahu sɛ, nea ɛma wɔyɛɛ saa apam no ne sɛ, wɔmpɛ sɛ aman a wonni saa akode no bi no yɛ bi. Enti, wosuro sɛ aman a wɔde wɔn nsa ahyɛ apam no ase no betumi asesa wɔn adwene. Nokwarem no, aman bi bu Nuklea Apam no sɛ ɛyɛ asisisɛm kɛse sɛ wɔremma wɔnnyɛ akode no bi mfa mmɔ wɔn ho ban.\nNea asɛe asɛm no koraa, anaa nea ama ayɛ hu ne sɛ, ɔman biara wɔ hokwan sɛ ɔde nuklea ahoɔden yɛ anyinam ahoɔden. Eyi ama nnipa bi suro sɛ aman bi a wɔkyerɛ sɛ wɔde nuklea reyɛ nneɛma a ɛnyɛ akode no betumi awia wɔn ho de ayɛ akode.\nAman a wɔwɔ nuklea akode no bi dedaw mpo betumi abu wɔn ani agu Nuklea Apam no so. Wɔn a wɔkasa tia Nuklea Apam no ka sɛ ɛbɛyɛ nea nyansa nnim sɛ yɛbɛhwɛ kwan sɛ aman a wɔwɔ akode pii no bɛsɛe nea wɔwɔ nyinaa anaasɛ wɔrenyɛ pii nka ho bio. Sɛnea nhoma bi kyerɛ no, “sɛ wobetumi ama aman a wɔwɔ akode pii no asɛe akode a wɔwɔ no anaasɛ wɔagyae yɛ a, . . . gye sɛ wɔma aman a seesei wɔn ani nhyia no fa wɔn ho nnamfo denneennen, na wonya wɔn ho wɔn ho mu ahotoso, [nanso ɛbɛyɛ den sɛ ɛbɛyɛ yiye saa], na biribi a ɛte saa rentumi nsi da.”\nMmɔden biara a nnipa abɔ sɛ wɔbɛma biakoyɛ aba no, ɛmfa ho adwempa a wɔde yɛe no, anyɛ yiye. Eyi nyɛ wɔn a wosua Bible no nwonwa, efisɛ Onyankopɔn Asɛm ka sɛ: “Enni ɔbarima nsam, sɛnea ɔnam a obetutu n’anammɔn.” (Yeremia 10:23) Bible san ka no pefee sɛ: “Ɛwɔ ɔkwan bi a ɛteɛ onipa ani so, na n’awiei yɛ owu kwan.” (Mmebusɛm 16:25) Mmɔden a nnipa nniso ahorow rebɔ sɛ wɔbɛma biakoyɛ aba no renyɛ yiye. Nanso, anidaso wɔ hɔ.\nOnii a Ɔde Biakoyɛ Ankasa Bɛba\nOnyankopɔn bɔhyɛ pii wɔ Bible mu a ɛkyerɛ sɛ biakoyɛ bɛba wiase, nanso ɛnyɛ onipa desani bi na ɔde bɛba. Ɔbɔadeɛ no a na ɔpɛ sɛ nnipa a wɔwɔ wiase nyinaa tra ase asomdwoe mu no na ɔbɛyɛ nea onipa biara ntumi nyɛ no. Ebia ebinom besusuw sɛ ɛrentumi nyɛ yiye. Nanso, nea na Onyankopɔn pɛ fi mfiase pɛɛ ne sɛ nnipa bɛtra ase wɔ asomdwoe ne biakoyɛ mu. * Nsɛm pii wɔ Bible mu a edi adanse sɛ Onyankopɔn da so ara pɛ sɛ nnipa nyinaa yɛ biako. Susuw ɛho nhwɛso kakraa bi ho hwɛ:\n• “Mommra mmɛhwɛ [Yehowa, NW] nnwuma, ɔsɛe ko a wama aba asase so. Ɔma akodi gyae kosi asase ano, obubu ta mu na otwitwa peaw mu asinasin, ɔde gya hyew nteaseɛnam.”—DWOM 46:8, 9.\n• “Wɔrenyɛ bɔne na wɔrensɛe ade bio, me bepɔw kronkron no nyinaa so, na [Yehowa, NW] hu bɛyɛ asase ma, sɛ nsu kata po so no.”—YESAIA 11:9.\n• “Ɔbɛmene owu akosi daa, na [Yehowa, NW] bɛpopa ani nyinaa so nusu, na wayi ne man ahohora afi asase nyinaa so akɔ, efisɛ [Yehowa, NW] na waka.”—YESAIA 25:8.\n• “Sɛnea ne bɔhyɛ te no, yɛretwɛn ɔsoro foforo ne asase foforo, na eyi mu na trenee bɛtra.”—2 PETRO 3:13.\n• “[Onyankopɔn bɛpopa] wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—ADIYISƐM 21:4.\nSaa bɔhyɛ ahorow yi bɛbam. Dɛn ntia? Efisɛ, sɛ́ Ɔbɔadeɛ no, Yehowa Nyankopɔn wɔ tumi a ɔde bɛma nnipa nyinaa ayɛ biako. (Luka 18:27) Na ɔwɔ ɔpɛ nso sɛ ɔbɛyɛ saa. Nokwarem no, Bible frɛ nea Onyankopɔn bɛyɛ yi sɛ “ɛsɔ n’ani . . . sɛ . . . ɔbɛka nneɛma nyinaa abom bio wɔ Kristo mu, nea ɛwɔ soro ne nea ɛwɔ asase so.”—Efesofo 1:8-10.\nƐbɔ a Onyankopɔn ahyɛ sɛ ɔde “wiase foforo” a emu na “trenee bɛtra” bɛba no nyɛ nsusuwii hunu bi ara kwa. (2 Petro 3:13) Yehowa Nyankopɔn hyɛɛ bɔ sɛ: “Ɛrensan mma me nkyɛn kwa, gye sɛ ɛyɛ nea mepɛ na ewie nea enti a mesomae no.”—Yesaia 55:11.\nOnyankopɔn Asɛm Ama Wɔayɛ Biako\nSɛnea yɛadi kan aka wɔ asɛm a edi eyi anim mu no, mpɛn pii no, sɛ́ anka nyamesom bɛma nnipa ayɛ biako no, ɛpaapae wɔn mu mmom. Ɛsɛ sɛ yesusuw eyi ho anibere so, efisɛ sɛ yegye tom sɛ Ɔbɔadeɛ bi wɔ hɔ a, so ɛnsɛ sɛ yɛhwɛ kwan sɛ n’asomfo ne wɔn ho wɔn ho bɛtra asomdwoe ne biakoyɛ mu? Ɛsɛ sɛ yɛhwɛ kwan saa!\nMpaapaemu a nyamesom de aba nnipa mu no mfi Yehowa Nyankopɔn, na n’Asɛm nso nkyerɛkyerɛ saa. Esiane sɛ ɔsom ahorow no nkyerɛkyerɛ nkurɔfo ɔkwan a Onyankopɔn akyerɛ sɛ yɛmfa so nyɛ biako, na mmom, wɔkyerɛkyerɛ nhyehyɛe a nnipa ayɛ de hwehwɛ biakoyɛ no nti na ama aba saa. Yesu frɛɛ nyamesom akannifo a na wɔwɔ ne bere so no “nyaatwomfo,” na ɔka kyerɛɛ wɔn sɛ: “Edi sɛ Yesaia hyɛɛ mo ho nkɔm sɛ, ‘Ɔman yi de wɔn ano na edi me ni, na wɔn koma de, atwe afi me ho koraa. Wɔkɔ so som me kwa, efisɛ wɔkyerɛkyerɛ nsɛm a nnipa ahyehyɛ.’”—Mateo 15:7-9.\nNanso, nokware som ma nnipa yɛ biako. Odiyifo Yesaia ka siei sɛ: “Nna a edi akyiri no mu no, [Yehowa, NW] fi bepɔw no betim hɔ ataa mmepɔw atifi, na wɔama so asen nkoko nyinaa, na amanaman nyinaa asen yuu aba ho. Na obebu amanaman no ntam atɛn, na ɔbɛka aman bebree anim, na wɔde wɔn nkrante abobɔ nsɔw, ne wɔn mpeaw ayeyɛ nnare; ɔman bi remma afoa so nhyɛ ɔman bi, na wɔrensua akodi bio.”—Yesaia 2:2, 4.\nƐnnɛ, Yehowa Adansefo a wɔwɔ nsase bɛboro 230 so no de akwankyerɛ ahorow a ɛbɛma wɔayɛ biako a Yehowa Nyankopɔn de ama no reyɛ adwuma. Dɛn ne ade titiriw a ama wɔayɛ biako no? Ɔsomafo Paulo kyerɛwee sɛ: “Monhyɛ ɔdɔ efisɛ ɛyɛ koroyɛ hama a ɛyɛ pɛ.” (Kolosefo 3:14) Hela asɛmfua a Paulo de gyinaa hɔ maa “hama” no betumi akyerɛ ntini a ɛwɔ nipadua mu. Ntini ahorow a ɛte saa no yɛ den te sɛ ntampehama, na ɛyɛ nnwuma titiriw abien wɔ nipadua no mu. Ɛno na esuso nipadua no akwaa no biara mu, na ɛkeka nnompe nso toatoa mu.\nSaa ara na ɔdɔ te. Ɔdɔ mma nnipa nkunkum wɔn ho, na ɛyɛ nneɛma foforo nso. Sɛ yesuasua ɔdɔ a Kristo wɔ no bi a, ɛbɛma yɛne nnipa a wofi mmusua ahorow mu atumi atra wɔ asomdwoe mu. Sɛ nhwɛso no, ɛma nkurɔfo de Yesu asɛm a wonim no yiye no bɔ wɔn bra. Wɔakyerɛw saa asɛm yi wɔ Mateo 7:12. Yesu Kristo kae sɛ: “Enti nea mopɛ sɛ nnipa nyɛ mo biara no, mo nso monyɛ wɔn saa ara.” Saa akwankyerɛ yi a nnipa pii de ayɛ adwuma no aboa wɔn ma wɔayi nnipa ho adwemmɔne afi wɔn mu.\n‘Monnodɔ Mo Ho’\nYehowa Adansefo asi wɔn bo sɛ wobedi asɛm a Yesu kae yi so de ada wɔn ho adi sɛ wɔyɛ Kristo asuafo. Ɔkae sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo.” (Yohane 13:35) Wɔada saa ɔdɔ yi adi wɔ ɔkwan soronko so wɔ mmere a mmusuakuw ntam akodi ne amammui mu basabasayɛ asɔre no. Sɛ nhwɛso no, bere a ɔko bi a wɔde tɔre mmusuakuw ase sɔree wɔ Rwanda wɔ afe 1994 mu no, Yehowa Adansefo daa ɔdɔ adi kyerɛɛ wɔn ho wɔn ho. Adansefo a wɔyɛ Hutufo no de wɔn ankasa nkwa too asiane mu de bɔɔ wɔn nuanom a wɔyɛ Tutsifo no ho ban!\nNokwarem no, ɛyɛ nea ntease nnim sɛ yɛbɛhwɛ kwan sɛ, wiase amanaman no benya yɔnkodɔ ama wɔn ho wɔn ho araa ma ɛde biakoyɛ aba wiase yi mu. Sɛnea Bible kyerɛ no, Onyankopɔn na ɔde biakoyɛ a ɛte saa no bɛba wɔ ne bere a ɛsɛ mu. Nanso, seesei mpo, ankorankoro betumi adodɔ wɔn ho ma ɛde biakoyɛ aba.\nWɔ afe a etwaam mu no, Yehowa Adansefo de nnɔnhwerew bɛboro ɔpepepem biako kaa Bible mu asɛm kyerɛɛ nkurɔfo, na wɔma wohui sɛ mfaso wɔ so sɛ wɔde Bible mu afotu bɔ wɔn bra nnɛ. Onyankopɔn Asɛm mu nokware nimdeɛ ama nnipa mpempem pii ayɛ biako. Bere bi, na saa nkurɔfo a wɔayɛ biako yi mu bi tentan wɔn ho. Wɔn mu bi ne Arabifo ne Yudafo, Armeniafo ne Turkeyfo, Germanfo ne Russiafo.\nSo wopɛ sɛ wuhu sɛnea Onyankopɔn Asɛm Bible no tumi ma nnipa yɛ biako no? Sɛ ɛte saa a, hwehwɛ Yehowa Adansefo a wɔwɔ baabi a wote no, anaa fa address a wɔahyehyɛ wɔ kratafa 2 no mu nea ɛfata no kyerɛw wɔn.\n^ nky. 12 Sɛ wopɛ sɛ wuhu nea Onyankopɔn bɛyɛ ama nnipa no ho nsɛm pii a, hwɛ Dɛn na Bible Kyerɛkyerɛ Ankasa? nhoma a Yehowa Adansefo atintim no ti 3.\nWɔayɛ asomdwoe apam mpempem pii ma agu\n[Asɛm a wɔafa aka wɔ kratafa 7]\nBible mu nsɛm a nkurɔfo de ayɛ adwuma no ama wɔatumi ayɛ ade a nnipa nniso ntumi nyɛ\nOnyankopɔn Asɛm ma yehu Onii a ɔde biakoyɛ ankasa bɛba no\nYehowa Adansefo a wɔyɛ Hutufo ne Tutsifo abom resi ɔdan a wɔsom wom\nShare Share Nnipa a Wɔwɔ Wiase Nyinaa Reyɛ Biako—Ɔkwan Bɛn So?\nw07 12/1 kr. 4-7\nSo Yebetumi Anya Wiase a Biakoyɛ Wom?\nHagai ne Sakaria Nhoma no Mu Nsɛntitiriw\nYɛn Ani Kyerɛ Wiase Foforo No Mu\nKyerɛkyerɛ Wo Ba Ma Ɔnyɛ Obi a Ɔpɛ Asomdwoe\nYehowa Tumidi Ne Onyankopɔn Ahenni No\nSo Wugye Yehowa Tumidi Tom?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 1, 2007\nShare Share ƆWƐN-ABAN—NEA ADESUA NSƐM WOM December 1, 2007\nƆWƐN-ABAN—NEA ADESUA NSƐM WOM December 1, 2007


Afei na Mahu Onyankopɔn a Mesom No No—Marieta Manuel Bacudio Anom Asɛm\nAfei na Mahu Onyankopɔn a Mesom No No\nMarieta Manuel Bacudio anom asɛm\nPentekoste sɔfo bi a wɔkyerɛ sɛ ɔwɔ tumi a ɔde sa yare bɛsraa yɛn. Bere a ɔde ne nsa kaa me no, mitwa hwee, na manhu hwee bio, kyerɛ sɛ na ‘honhom atɔ me so.’ M’ani so tetew me no, ɛyɛɛ me sɛ manya nea mepɛ, ɛno ne tumi a wɔde sa yare no. Ɛyɛɛ dɛn na asɛm yi too me, na ɛkaa m’asetena dɛn? Ansa na mɛtoa m’asɛm so no, momma menka me ho asɛm kakra.\nWƆWOO me December 10, 1968 wɔ Ilocos Norte, Philippines. Me ne me nuanom yɛ du, na me na meto so ason. Wɔtetee yɛn wɔ Katolek asɔre mu te sɛ Philippinesfo dodow no ara. Miwiee ntoaso sukuu afe 1986, na na me botae ne sɛ mɛyɛ nɛɛse adwuma. Nanso mantumi anyɛ saa adwuma no, efisɛ yare bi yɛɛ me maa m’adwene yɛɛ me sɛ mewu mpo. Amanehunu a ɔyare ma mefaa mu nti, meka kyerɛɛ Onyankopɔn sɛ ɔmmoa me na sɛ ɔboa me ma me ho tɔ me a mɛsom no afebɔɔ.\nƐkyɛe ansa na me ho retɔ me, nanso me ho tɔɔ me akyi no, mekaee nea meka kyerɛɛ Onyankopɔn no. Enti June 1991 mu no, mekɔkyerɛw me din wɔ Pentekostfo Bible sukuu mu. Wɔkyerɛe sɛ ntetee a ɛwɔ sukuu hɔ no bi ne sɛ wubenya “honhom kronkron akyɛde a wɔde ma kwa” no bi. Ná mepɛ sɛ minya tumi a wɔde sa yare. Wɔkyerɛkyerɛɛ yɛn sukuu hɔ sɛ, akɔnkyen ne mpaebɔ na ɛbɛma yɛanya saa tumi no bi. Ná mepɛ sɛ nkurɔfo nya adwene sɛ mewɔ “akyɛde” no bi, enti da bi a na yɛn nyinaa rebɔ mpae no, miwiaa me ho tiee sukuuni bi mpaebɔ. Mihui sɛ ɔreyɛ awie no, meyɛɛ ntɛm san kɔɔ baabi a na merebɔ mpae no. Ɛno akyi no, mekaa nea sukuuni no kae wɔ ne mpaebɔ mu nyinaa kyerɛɛ no, na ɛma ogye dii sɛ afei de manya “akyɛde a wɔde ma kwa” no bi.\nBere a migu m’adesua so wɔ sukuu hɔ no, na nsɛm pii kyere m’adwene. Ɛho nhwɛso ne sɛ, Mateo 6:9 ka “Agya” no ne ne “din” ho asɛm. Mibisaa nsɛm bi te sɛ, “Agya bɛn na Yesu kaa ne ho asɛm no?” “Hena din na ɛsɛ sɛ wɔtew ho no?” Mpɛn pii no, na mmuae a me kyerɛkyerɛfo de ma no mu nna hɔ, na na ntease nso nnim. Ná wɔkyerɛkyerɛ sɛ Onyankopɔn yɛ Baasakoro, na wɔka sɛ ɛyɛ ahintasɛm. Ɛmaa m’adwene tu frae. Ne nyinaa akyi no, metoaa asɔfodi sukuu no so.\nMibehuu Yehowa Adansefo\nBible sukuu mu hɔ no, wɔkyerɛkyerɛɛ yɛn sɛ Yehowa Adansefo som no ne som a ɛnka nokware koraa. Ná wɔsan frɛ wɔn antikristo. Ɛma minyaa wɔn ho tan paa.\nMidii mfe abien wɔ sukuu mu hɔ no, mekɔɔ fie kɔsraa m’awofo akwamma bere bi. Me nuabea panyin bi a wɔfrɛ no Carmen tee sɛ maba fie no, ɔno nso bae. Ná ɔyɛ Yehowa Dansefo a wabɔ asu, na na ɔyɛ bere nyinaa somfo. Bere a ɔyɛɛ sɛ ɔreka Onyankopɔn ho asɛm akyerɛ me no, me bo fuwii, na mekae sɛ: “Minim Onyankopɔn a meresom no no dedaw!” Meteɛteɛɛm guu ne so didii no atɛm, na mantie n’asɛm no. Mamma no kwan amma wanka asɛm no ankyerɛ me bio.\nBere a mesan kɔɔ Bible sukuu mu hɔ no, Carmen de So Ɛsɛ sɛ Wugye Baasakoro no Di? * nhoma no bi brɛɛ me. Memoamoaa no ntɛm de hyɛɛ gya mu. Ná m’abufuw no nkɔe.\nMekɔɔ M’anim Wɔ Asɔfodi Mu\nBere a miwiee sukuu bɛyɛɛ ɔsɔfo\nBere a migu m’adesua so wɔ Bible sukuu hɔ no, mitumi nyaa nkurɔfo ma wɔbaa asɔre no bi. Bere a me maame ne me nuabarima panyin nso bɛyɛɛ Pentekostfo no, m’ani gyei paa.\nMiwiee Pentekost Bible sukuu no March 1994. Sɛnea maka dedaw no, na ɔsɔfo bi wɔ dwumadi no ase. Yɛn a yewiee sukuu no, na obiara pɛ sɛ ɔbɛn ɔsɔfo no, efisɛ na yɛwɔ gyidi bi sɛ ɔwɔ ayaresa akyɛde. Yɛkɔkaa ne ho wɔ baabi a na ogyina reto dwom no ne no huruhuruw bɔɔ yɛn nsam de akyene a na wɔrebɔ no sawee. Afei obiara a ɔsɔfo no de ne nsa kaa no no tɔɔ fam, kyerɛ sɛ, ‘honhom tɔɔ no so.’ * Bere a ɔde ne nsa kaa me no, me nso mitwa hwee na manhu hwee bio. M’ani so tetew me no, na misuro, nanso metee nka sɛ afei de, manya ayaresa tumi, enti m’ani gyei.\nƐno akyi no, ankyɛ na mede saa tumi no saa abofra bi a atiridii atumi no yare. Mebɔɔ mpae wiei no, ɛhɔ ara na mfifiri fii ase tew abofra no, na atiridii no tu yerae. Afei de, metee nka sɛ metumi adi asɛm a meka kyerɛɛ Onyankopɔn no so. Nanso na meda so ara te nka sɛ mihia biribi. Me mu paa de, na migye di sɛ Onyankopɔn biako pɛ na ɔwɔ hɔ, nanso na minnim onipa ko a ɔyɛ. Asɔre no nkyerɛkyerɛ pii wɔ hɔ a, na ɛnsen me tirim.\nMede saa tumi no saa abofra bi a atiridii atumi no yare\nNneɛma a Ɛsesaa M’adwene\nSaa nneɛma yi nyinaa sisii no, ɛmaa ɔtan a na mewɔ ma Yehowa Adansefo no yɛɛ kɛse koraa. Bere biara a meso Adansefo nhoma mu no, na mehyew no. Afei biribi a na menhwɛ kwan sii. Ɛyɛɛ me nwonwa pii bere a mihui sɛ Maame ani nnye yɛn asɔre no ho bio no. Ná Carmen ne no resua Bible! Me bo fuw me nua no paa.\nƐnna mihuu Nyan! bi wɔ Maame fie. Kan no a, anka mɛhyew no. Nanso esiane sɛ na mepɛ sɛ mihu nea ɔrekenkan no nti, mibuebuee mu hwɛe. M’ani kɔbɔɔ asɛm bi so. Ná ɛfa obi a na ogye n’asɔre nkyerɛkyerɛ di paa ho. Nanso bere a ofii ase kenkan Adansefo no nhoma kaa Bible ho no, ɔbɛtee ase sɛ Baasakoro, hellgya ne ɔkra a enwu nkyerɛkyerɛ no nni Bible mu. Ɛkaa me koma. Saa nsɛm yi ara nso na na mepɛ sɛ mete ase. Efi bere a mekenkan saa asɛm no, me ho peree me sɛ me nso mehu nea Bible kyerɛkyerɛ ankasa.\nMesan kenkan asɛm bi wɔ Nyan! no mu; ná ɛfa kɔwensani bi a ɔnom nnubɔne ho. Bible a osuae no ma ɔyɛɛ nsakrae kɛse paa wɔ n’asetenam. Nea mekenkanee no ma mifii ase kenkan Adansefo no nhoma pii. Minyaa nhoma bi a wɔato din The Divine Name That Will Endure Forever, * na mekenkanee no, mihui sɛ Onyankopɔn din de Yehowa. Nokware Nyankopɔn koro pɛ no ho nokwasɛm a misuae no maa m’ani gyei paa.—Deuteronomium 4:39; Yeremia 10:10.\nNokware Nyankopɔn koro pɛ no ho nokwasɛm a misuae no maa m’ani gyei paa\nMekɔɔ so wiaa me ho kenkan nhoma ahorow no suaa Bible mu nokwasɛm bebree. Ɛho nhwɛso ne sɛ, na wɔakyerɛkyerɛ me wɔ Pentekoste sukuu mu hɔ sɛ Yesu yɛ Onyankopɔn. Nanso na mabehu wɔ Bible mu sɛ Yesu yɛ “Onyankopɔn teasefo no Ba.”—Mateo 16:15, 16.\nMinyaa Koma Foforo\nBere a mihyiaa Carmen bio no, mekae sɛ mepɛ The Divine Name That Will Endure Forever no biako ne nhoma afoforo, na ɛyɛɛ no nwonwa. Ná matena Bible sukuu mu hɔ mfe pii, nanso wɔankyerɛkyerɛ me nokware no. Ná wɔafura m’ani. Bible mu nokware a na misua nti, afei de na m’ani agye paa. Metee Yesu asɛm no ase paa. Ɔkae sɛ: “Mubehu nokware no, na nokware no bɛma moade mo ho.” (Yohane 8:32) Nokware yi a misuae no sesaa m’abrabɔ nkakrankakra.\nNokware yi a misuae no sesaa m’abrabɔ nkakrankakra\nMinyaa adwene sɛ, metumi awia me ho asom Yehowa Nyankopɔn na bere koro no ara makɔ so ayɛ ɔsɔfo. Ankyɛ na mihui sɛ mintumi nkyerɛkyerɛ asɔre no gyidi bio. Nanso na misuro; sɛ migyae asɔfodi no a, mɛyɛ dɛn anya sika? Sɛ migyae asɔfodi no bɛyɛ Yehowa Dansefo a, hwɛ sɛnea ɛbɛyɛ animguase ama asɔre no! Enti mekɔɔ so yɛɛ asɔfodi adwuma no, nanso na mekyerɛkyerɛ biribi foforo.\nPrecious ne me suaa Bible\nMihyiaa me nuabea Carmen bio, na ɔka kyerɛɛ me sɛ menkɔ Yehowa Adansefo asafo nhyiam no bi. Ná metaa kɔ Laoag City, baabi a yɛn asɔre no ti wɔ, ɛno nti miwiaa me ho kɔhwehwɛɛ Ahenni Asa a Adansefo no hyia hɔ yɛ wɔn nhyiam no. Ɛhɔ no, wɔde me kyiaa bere nyinaa somfo bi a ɔwɔ saa asafo no mu; ná ne din de Alma Preciosa Villarin, na din a na wɔtaa de frɛ no ne “Precious.” Ɛwom, na meda so ara wɔ Adansefo no ho adwemmɔne, nanso mepenee so maa Precious ne me suaa Bible.\nNá me nuabea no nya me ho abotare kyerɛkyerɛ me Bible mu nokware. Mihui sɛ Precious nso wɔ saa suban no bi. Ná me bo tumi fuw ma me ne no gye akyinnye, na ɛtɔ mmere bi mpo a, na meteɛteɛ no ka kyerɛ no sɛ nea wɔakyerɛ me no de, biribiara ntumi nsesa m’adwene wɔ ho. Nanso ɔboaa me paa ma metee Bible no ase. Sɛnea Precious ne Adansefo foforo nyaa me ho adagyew na wɔdaa ahobrɛase ne odwo adi no, ɛkaa me koma paa. Eyi ma meyɛɛ m’adwene sɛ mɛsom Yehowa.\nJuly 1995 mu no, mihui sɛ nea ɛbɛma matumi ayɛ nea Onyankopɔn pɛ ne sɛ megyae asɔfodi no. Adɛn ntia? Adiyisɛm 18:4 ka atorosom ho asɛm sɛ: “Mumfi ne mu, me man, sɛ mompɛ sɛ munya ne bɔne no mu kyɛfa na munya ne haw no bi a.” Sɛ migyae a, mɛyɛ dɛn anya sika? Hebrifo 13:5 boaa me. Ɛma mihui sɛ, Onyankopɔn ahyɛ bɔ sɛ yɛyɛ n’apɛde a, ‘Ɔrennyaw yɛn na ɔrempa yɛn nso da.’\nBere a wɔbɔɔ me ne me maame asu\nAfei de na me papa ne me nuabarima no retan m’ani paa, nanso aka nnawɔtwe abien ama mabɔ asu abɛyɛ Ɔdansefo no, minyaa akokoduru kɔɔ fie kɔhyew nneɛma a na mede yɛ asɔfodwuma no nyinaa. Mehyew nneɛma no wiei no, mihui sɛ tumi a na mede yɛ anwonwade no nyinaa kɔ. Kan no sɛ meda a, mete nka sɛ biribi bɛhyɛ me so, nanso afei na ɛno nso agyae. Sunsuma a na ɛbɛnenam me mpomma akyi no, amma bio. Bible adesua no ma mihui sɛ akyɛde a wɔka sɛ ɛma wotumi sa yare no, emfi Onyankopɔn na mmom efi adaemone. Sɛnea abeawa a Paulo tuu “akɔm honhom” fii no mu no ani gyei no, me nso m’ani agye paa sɛ matumi atetew me ho afi adaemone nhyɛso ase.—Asomafo Nnwuma 16:16-18.\nYehowa Adansefo bere nyinaa somfo\nHwɛ sɛnea na ɛyɛ anigye sɛ me ne Maame nyinaa bɔɔ asu bɛyɛɛ Yehowa Adansefo da koro; na ɛyɛ September 1996! Mebɔɔ asu bɛyɛɛ Yehowa Dansefo akyi no, mifii ase yɛɛ bere nyinaa som adwuma no bi, na m’ani gye sɛ mede mfe pii resom saa kwan no so.\nSeesei maware ɔbarima bi a wɔfrɛ no Silver, na yɛrebɔ mmɔden de Bible mu nsɛm a ɛyɛ nokware no akyerɛkyerɛ yɛn babea. Me nuanom bi nso abɛka yɛn ho wɔ Yehowa som mu. Ɛyɛ me yaw sɛ mfe pii a atwam no, na minnim Onyankopɔn, nanso m’ani agye yiye efisɛ afei na mahu Onyankopɔn a meresom no no.\nMe ne me kunu, yɛn babea, ne m’abusuafo pii a wɔabɛka yɛn ho wɔ nokware som mu\n^ nky. 10 Yehowa Adansefo na wotintimii nanso seesei de, wɔagyae tintim.\n^ nky. 13 Sɛ wɔka sɛ “honhom atɔ obi so” a, nea asɔrefo bi gye di ne sɛ “honhom” de ahoɔden bi aba gyidifo so ama wɔatwa ahwe.\n^ nky. 18 Yehowa Adansefo na wotintimii.


Korintofo II 7 NA-TWI - Me nnamfo pa, wɔahyɛ yɛn saa bɔ yi - Bible Gateway\nKorintofo II 7\nKorintofo II 6Korintofo II 8\nKorintofo II 7 Nkwa Asem (NA-TWI)\n7 Me nnamfo pa, wɔahyɛ yɛn saa bɔ yi nyinaa. Enti momma yɛntew yɛn ho mfi biribiara a egu honam anaa ɔkra no ho fi ho na yɛntena ase Onyankopɔn mu mfa ntew yɛn ho kronn.\n2 Mummue mo koma mu mma yɛn. Yɛnyɛɛ obiara bɔne. Yensisii obiara na yemmuu obiara kwasea nso. 3 Merenka saa asɛm yi mfa ngu mo anim ase. Sɛnea madi kan aka no, yɛdɔ mo nti daa sɛ yewu o, yɛte ase o, yɛbata mo ho. 4 Migye mo di nti mede mo hoahoa me ho. Yɛn haw nyinaa mu no, mempaa abaw. Mede ahosɛpɛw retu mmirika no.\n5 Mpo yeduu Makedonia no, yɛanhome. Na ɔhaw wɔ hɔ baabiara. Na akasakasa wɔ wɔn ntam. Afei na ehu wɔ yɛn koma mu. 6 Onyankopɔn a ɔhyɛ wɔn a wɔpa abaw den no nam Tito ba a ɔbae no so hyɛɛ yɛn den. 7 Ɛnyɛ ne ba a ɔbae no nko na mmom ka a ɔbɛkae se mohyɛɛ no nkuran no no. Ɔkaa sɛnea mopɛ sɛ muhu me no kyerɛɛ me. Ɔkaa sɛnea mudii yaw ne sɛnea na moasiesie mo ho sɛ mobɛbɔ me ho ban no enti mprempren, ama m’ani agye sen kan no.\n8 Sɛ me krataa a mekyerɛw mo no hyɛɛ mo awerɛhow a, ɛnyɛ me yaw sɛ mekyerɛwee. Sɛ mihui sɛ ɛhow mo werɛ a, anka me nso me werɛ bɛhow bere tiaa bi. 9 Nanso mprempren de, m’ani agye, ɛnyɛ sɛ memaa mo werɛ howee no nti, na mmom sɛ mo awerɛhow no ama moasesa mo akwan. Onyankopɔn na ɔmaa mo werɛ howee enti yɛn de, yɛanhaw mo. 10 Awerɛhow a Onyankopɔn de baa mo so no nti, moanya ahonu bi a ɛnam so de mo bɛkɔ nkwagye mu enti ɛnsɛ sɛ ɛyɛ mo yaw. Nanso wiase awerɛhow de owu ba.\n11 Hwɛ nea Onyankopɔn nam mo awerɛhow no so ayɛ: moayɛ nsiyɛfo ne nokwafo. Na nea ɛmfata, ehu, ɔtema, ahofama ne twe a wɔtwe wɔn a wɔyɛ bɔne aso no nyinaa, moakyerɛ sɛ asɛm biara nni mo ho koraa. 12 Ɛwom sɛ mekyerɛw saa krataa no de, nanso ɛnyɛ obi a ɔyɛ bɔne anaa obi a wɔyɛ no bɔne nti na mekyerɛwee. Mekyerɛw bɛkyerɛɛ mo mu sɛnea Onyankopɔn anim, mode mo ho nyinaa ama yɛn no.\n13 Ɛno na ɛhyɛ yɛn nkuran no. Ɛnyɛ nkuranhyɛ a ɛhyɛɛ yɛn no nko. Tito nso nam gye a mugyee no maa n’ani gyei no so maa yɛn nso ani gyei. 14 Mede mo ahoahoa me ho akyerɛ no na moanni me hwammɔ. Daa yɛka nokware kyerɛ mo na hoa a mede mo hoahoa me ho kyerɛ Tito no nso aba mu. 15 Enti sɛ ɔkae sɛnea mo nyinaa pɛe sɛ moyɛ osetie ma no na mode obu ne nidi gyee no fɛw so no a, ɛma ɔdɔ a ɔdɔ mo no mu den ara na ɛreyɛ. 16 Ɛyɛ me anigye sɛ metumi de me ho nyinaa ato mo so.


Anim akatasoɔ wo COVID19 mmere mu - Wikipedia\nAnim akatasoɔ wo COVID19 mmere mu\nNnwuma ne aban bebree de adwen toatoa aba ɛfa anim nkatasoɔ. Adwen nnya nkɔɔ bɛnkro wo Ghana kwan a amanfuo nfa so nhyɛ anim akatasoɔ yi.\n1 Adwen a ɛtaa akyire\n2 Anim akatasoɔ ahodow\n3 Nea apomuden adwuma ahodow kamfo\n4 Nea wiase dwuma kuo keseɛ a ɛhwɛ apomuden soɔ kamfo\n5 Abibiman kuro ahodow ne mmra a ɛbata anim akatasoɔ hyɛ ho\nAdwen a ɛtaa akyire[sesamu]\nAdwen nsusuyɛ a China apomuden mpanyinfoɔ de abɛto dwa fa hia a ehia sɛ nnipa nyinaa bɛhyɛ anim akatasoɔ na edidi so yi.\nNnipa a wonnim sɛ wo wɔ yareɛ no bi tumi de yareɛ no sae afoforo.\nDen a ɛyɛ sɛ nnipa bɛtumi ama kwan ada won ne afoforo ntɛm.\nSɛ nea ɛnyiyimuu biara mma won a wonya yareɛ no bi nti, obiara nhyɛ anim akatasoɔ no\nOpanyin bi a w’akwadare wo mmoawa adesua mu wo Leeds suapon a wofrɛ no Stephen Griffin kyerɛ mu sɛ, anim akatasoɔ no tumi bo nnipa ho ban ma won nfa won nsa nka won anim. Saa kwan yi na kwan titiriw a yareɛ mmoawa no fa so kɔ nnipa dua no mu.\nAnim akatasoɔ ahodow[sesamu]\nAnim akatasoɔ bi wo ho a wode ntoma wode asaawa ayɛ na awen. Saa anim akatasoɔ yi nti sɛ nea apomuden adwumayɛ foɔ hyɛ anaa respirators a ehia sɛ wo de bɛfa afidie mu hu sɛ ɛyɛ ma nnipa. Mprenpren yi, wonnyɛ nhwehwɛ mu nkɔɔ akyire nko huu kwan a etumi fa so bo nnipa ho ban fi yareɛ a ɛsae fa nframa mu.\nApomuden adwumayɛ foɔ wo anim akatasoɔ a wo to twene abere biara won ahyɛ awie. Saa won akatasoɔ yi bo won ano ne won hwene ban fi ade fii biara ho. Akatasoɔ yi boa bo won ho ban fi nsuo a yareɛ mmoawa wo mu. Akatasoɔ no boa ma ne ɛhyɛ no no kasa a, ntesuo biara mma abonten. Na emom, saa akatasoɔ yi ntumi nsone mmoawa a wo nam ewa ne hwensie mu ba. Akatasoɔ yi a apomuden dwumayɛ foɔ hyɛ no ntumi mma nnipa banbo ɛse.\nN95 akatasoɔ na US National Institute for Occupational Safety and Health kamfo sɛ etumi sone nframa so na ɛtwe nneɛma a ɛwo mu bɛ yɛ oha nkyekyemu aduokron-num. Wo de abɛɛfo kwan soronko bi na ɛyɛ saa anim akatasoɔ yi. Ne yɔnko wo Europe aburokyi man mu ne FFP2\nNea apomuden adwuma ahodow kamfo[sesamu]\nApomuden adwuma ahodow kamfo sɛ nnipa nkata won ano ne won hwene abre biara a wo bɛ bow anaa wo bɛ hwensi. Wonhwɛ sɛ wo bɛ to tissue biara a wode kataa won ano ne won hwene atwene wo kwan pa so.\nWo kamfo apomuden adwumayɛ foɔ anim akatasoɔ. Wei tumi bo nnipa ho ban fi ntesuo a efi nnipa anum bere a ɔkasa, ɔbɔ wa, anaa ɔhwensi.\nNea wiase dwuma kuo keseɛ a ɛhwɛ apomuden soɔ kamfo[sesamu]\nAfutuo a wiase dwuma kuo keseɛ a ɛhwɛ apomuden soɔ de ma amanfuo wo anim akatasoɔ ne sɛ:\nOnipa biara a ɔhwɛ yarefoɔ a wo susu sɛ ɔwɔ COVID-19 yareɛ no bi hia sɛ obɛhyɛ anim akatasoɔ.\nOnipa biara a ɔbɔ wa, anaa ɔhwensi hia sɛ obɛhyɛ anim akatasoɔ.\nYɛ nkɔso nfa nsuo ne samena anaa sɛ hand sanitizer nhohoro yɛn nsa abere a yɛ gu hyɛ anim akatasoɔ.\nYɛn nhu kwan pa a yɛ ba fa so de ato anim akatasoɔ no atwene wo bere a yenhia bio.\nAbibiman kuro ahodow ne mmra a ɛbata anim akatasoɔ hyɛ ho[sesamu]\nBenin: Fi Oforisuo da ɛto so nwotwi no, mpanyinfoɔ a ɛwɔ Benin no ayɛ no nhyɛ sɛ obiara nhyɛ anim akatasoɔ.\nCameroon: Kuro keseɛ mu panyin a ɔwɔ Cameroon no ayɛ no nhyɛ sɛ obiara nhyɛ anim akatasoɔ.\nDemocratic Republic of Congo: Anim akatasoɔ yɛ nhyɛ ma amanfuo ɛwo kuropon no mu\nEthiopia: Mpanyifoɔ a ɔman no mu abra sɛ ma obiara nfa ne nsa nto ne yɔnko nsa mu. Afei nso, ɛyɛ mmra sɛ obiara bɛhyɛ anim akatasoɔ bere biara a ɔwɔ nnipa mu.\nRetrieved from "https://tw.wikipedia.org/w/index.php?title=Anim_akatasoɔ_wo_COVID19_mmere_mu&oldid=22285"\nThis page was last edited on 13 July 2021, at 16:40.


Ɔhaw 8: ntutummɛ (1-20)\nƆhaw 9: esum (21-29)\n10 Afei Yehowa ka kyerɛɛ Mose sɛ: “Kɔ Farao nkyɛn, na mama kwan ma ɔne ne nkoa apirim wɔn koma,+ sɛnea ɛbɛyɛ a meyi me nsɛnkyerɛnne yi adi wɔ n’anim.+ 2 Ɛno bɛma wo nso woaka ama wo mma ne wo mmanana ate nea mede yɛɛ Egypt ne nsɛnkyerɛnne a miyii no adi kyerɛɛ wɔn no,+ na mubehu ampa sɛ mene Yehowa.” 3 Enti Mose ne Aaron kɔɔ Farao nkyɛn kɔka kyerɛɛ no sɛ: “Nea Hebrifo Nyankopɔn Yehowa aka ni, ‘Wobɛbɔ me so dwae akosi da bɛn?+ Ma me nkurɔfo no kwan ma wɔnkɔsom me. 4 Na sɛ wusen wo kɔn na woamma me nkurɔfo no ankɔ a, ɛnde ɔkyena mɛma ntutummɛ aba w’asaase so. 5 Na wɔbɛkata asaase so baabiara, na nnipa renhu fam mpo; na biribiara a asukɔtweaa no ansɛe no a ɛkae no, ntutummɛ no bedi ne nyinaa, na dua biara a ɛrefifi wɔ wuram no, wɔbɛwe.+ 6 Wɔbɛhyɛ w’afi ne wo nkoa nyinaa afi ne Egyptfo nyinaa afi ma, na ɛbɛyɛ biribi a efi bere a w’agyanom ne wo nananom tenaa asaase yi so besi nnɛ, obiara nhuu bi da.’”+ Afei ɔdan ne ho fii Farao anim kɔe. 7 Ɛno akyi no, Farao nkoa ka kyerɛɛ no sɛ: “Enkosi da bɛn na saa ɔbarima yi bɛkɔ so ateetee yɛn?* Ma nkurɔfo no nkɔsom wɔn Nyankopɔn Yehowa no. Egypt asɛe yi, enti wunhui?” 8 Ɛnna wɔde Mose ne Aaron san baa Farao anim, na ɔka kyerɛɛ wɔn sɛ: “Monkɔsom mo Nyankopɔn Yehowa no. Henanom na wɔbɛkɔ bi?” 9 Na Mose buae sɛ: “Yɛn mmofra, yɛn nkwakoraa ne yɛn mmerewa, yɛn mma mmarima ne yɛn mma mmea, yɛn nguan ne yɛn anantwi na yɛne wɔn bɛkɔ,+ efisɛ yɛrekodi Yehowa afahyɛ.”+ 10 Ɛnna ɔka kyerɛɛ wɔn sɛ: “Sɛ mema kwan ma mo ne mo mma kɔ a, ɛnde na Yehowa di mo akyi ampa!+ Mitumi hu paa sɛ adwemmɔne na mukura. 11 Daabi! Mmarima a wɔwɔ mo mu no nkutoo na wobetumi akɔsom Yehowa, efisɛ ɛno na mubebisae.” Ɔkaa saa no, wɔpam wɔn fii Farao anim. 12 Ɛnna Yehowa ka kyerɛɛ Mose sɛ: “Teɛ wo nsa wɔ Egypt asaase so na ntutummɛ mmra Egypt asaase so, na asaase no so afifide nyinaa, nea asukɔtweaa no ansɛe no biara, wɔmmɛwe.” 13 Ɛhɔ ara na Mose teɛɛ ne poma wɔ Egypt asaase so, na da mu no nyinaa, Yehowa maa apuei mframa bɔ faa asaase no so; ɛbɔɔ awia ne anadwo. Ade kyee anɔpa no, apuei mframa no soaa ntutummɛ bae. 14 Afei ntutummɛ no tu baa Egypt asaase no nyinaa so, na wobesum asaase no so baabiara.+ Wɔsɛee ade papaapa.+ Ná ntutummɛ a wɔte saa mmae da, na ɛno akyi nso, ebi amma saa bio da. 15 Wɔkataa asaase no so baabiara maa asaase no so yɛɛ tumm; na wodii asaase no so nhaban ne nnuaba a asukɔtweaa no gyawee nyinaa. Afei, na ahaban momono biara nni dua anaa afuw mu afifide biara so wɔ Egypt asaase nyinaa so. 16 Ntɛm ara na Farao frɛɛ Mose ne Aaron bae, na ɔkae sɛ: “Mayɛ mo Nyankopɔn Yehowa no bɔne, na mo nso, mayɛ mo bɔne. 17 Afei mesrɛ mo, momfa me bɔne nkyɛ me nnɛ nko ara, na monsrɛ mo Nyankopɔn Yehowa mma me na onyi mmusu yi mfi me so.” 18 Enti ofii* Farao anim na ɔkɔsrɛɛ Yehowa.+ 19 Afei Yehowa dan mframa no ani, na atɔe mframa dennen bi bɔe, na ɛtwee ntutummɛ no nyinaa koguu Ɛpo Kɔkɔɔ no mu. Ntutummɛ no baako mpo anka Egypt asaase so. 20 Nanso Yehowa maa kwan maa Farao pirim ne koma,+ na wamma Israelfo no ankɔ. 21 Afei Yehowa ka kyerɛɛ Mose sɛ: “Teɛ wo nsa kyerɛ soro na esum mmra Egypt asaase so, esum kabii a woso mu a ɛbɛyɛ yiye.” 22 Ntɛm ara na Mose teɛɛ ne nsa kyerɛɛ soro, na esum kabii baa Egypt asaase nyinaa so nnansa.+ 23 Obiara anhu ne yɔnko anim, na obiara antumi ampue nnansa; nanso baabi a Israelfo te no de, na hann wɔ hɔ.+ 24 Ɛnna Farao frɛɛ Mose ka kyerɛɛ no sɛ: “Monkɔsom Yehowa.+ Mo nguan ne mo anantwi nko ara na ɛbɛka ha. Mubetumi de mo mma mpo akɔ.” 25 Nanso Mose kae sɛ: “Wo na wobɛma yɛn* mmoa a yɛde bɛyɛ afɔrebɔde ne nea yɛde bɛbɔ ɔhyew afɔre ama Yehowa yɛn Nyankopɔn.+ 26 Yɛn nyɛmmoa nso bɛka yɛn ho akɔ. Aboa baako* mpo renka ha, efisɛ wɔn mu bi na yebeyi de abɔ afɔre ama yɛn Nyankopɔn Yehowa, nanso gye sɛ yedu hɔ ansa na yebehu nea yɛde bɛbɔ afɔre ama Yehowa.” 27 Na Yehowa maa kwan maa Farao pirim ne koma, enti wampene so amma wɔankɔ.+ 28 Ɛnna Farao ka kyerɛɛ no sɛ: “Fi me so kɔ! Hwɛ na woansi m’anim bio, efisɛ da a wobɛba m’anim no, wubewu.” 29 Ɛnna Mose kae sɛ: “Woaka a mate. Merensi w’anim bio.”\n^ Nt., “ayɛ afiri ama yɛn.”\n^ Ɛbɛyɛ sɛ ɛyɛ Mose.\n^ Anaa “wobɛma yɛanya.”\n^ Nt., “Aboa nan.”


14 June 2013 - Fante Online\nFriday Sermon: Submit to Allah and Seek His Protection - 14th June 2013 - Fante Translation.\nFida Nyamesɛmka: Ebͻwbira 14, 2013.\n(Friday sermon – 14th June, 2013 – Fante Translation)\nYƐ AHOBRASE MA ALLAH NA SERƐ NE NKYƐN BAMBƆ.\n“Na wͻka dɛ, obiara nnkotum ahɛn Ɔsor Ahenman no mu gyedɛ ͻyɛ Jewnyi anaa Kristiannyi. Iyi yɛ hͻn ankasa hͻn apɛdze hun. Ka dɛ hom mfa hom ngyinado mbra, sɛ hom yɛ nokwarfo a”\n“Mbom nyia biara a ͻbrɛ noho adze koraa ma Allah wͻ ber a ͻwͻ suban a odzi mu mapa no obenya n’akatua wͻ n’Ewuradze hͻ. Suro biara nkɛba hͻn do na wͻnnkɛdzi awerɛhow so” (2:112-113).\nObi kyerɛɛw krataa brɛɛ Hadhrat Khalifatul Masih wͻ suro a woenya no wͻ Pakistan aban fofor yi ho dɛ, ana aban fofor yi so bɛtseetsee Ahmadiyyafo dɛ mbrɛ aban dadaw ahorow a wͻabɛsen kͻr no yɛɛe no? Nyankopͻn nkotsee na onyim dza obesi, na dɛ ͻyɛ aban fofor anaa aban dadaw, dɛ mbra a otsia Ahmadiyyafo no da ho wͻ hͻ yi dze, ͻyɛ asɛm kor noara. Onnyi dɛ obi nya suro fofor biara osiandɛ ͻyɛ adze dadaw noara a ͻyɛ ͻhaw ma Pakistan Ahmadiyyafo no. Dza ohia ma Ahmadiyyafo a wͻwͻ Pakistan ara nye mpaabͻ. Sɛ yɛwͻ enyisom wͻ wiadze aban bi mu a, nna yɛbͻdwen dɛm. Mbom sɛ hɛn werɛ hyɛ Nyankopͻn mu dza, na dɛm so na ͻwͻ dɛ ͻba, ͻno onnhia dɛ yɛbͻdwen dɛ sɛ aban bi ba a gyinabew no bɛsesa ma no mu ayɛ dzen anaa wͻayɛ mbrɛw.\nSɛ yɛwͻ awerɛhyɛmu wͻ Nyankopͻn mu dza, ͻno dɛm adwen yi nnhia mma hɛn. wiadze yi mu aban bɛtseetsee hɛn dɛ mbrɛ wͻyɛɛ no aber a wͻhyehyɛɛ mbra a otsia Ahmadiyya Kuw yi. Anohoba Mɛsia (ANN) ne aber do no, atanfo hyɛɛ ase dɛ wͻretsia hɛn. Ɔwͻ mu dɛ dɛm aber no nna ͻnnyɛ aban no na otsia hɛn naaso aban no mu edwumayɛfo na wͻtsia hɛn. Dɛ mbrɛ ͻtse biara, sɛ ͻyɛ ebɛn aban, hͻn nyinara ayɛ adwen kor eyi hɛn efi Islam som no mu. Dɛm ntsi aban biara a ͻbɛba no kͻ do ara tseetsee Ahmadiyyafo.\nAmpaara dɛ, wͻtͻ kͻ do ara tseetsee hɛn. Hɛn enyi nnda wiadze yi mu aban biara no papayɛ do na onnhia dɛ wͻma hɛn tum krataa ansaana yɛayɛ Muslimfo. Muslimnyi mapa nye obi a ͻyɛ Muslimnyi wͻ Nyankopͻn N’enyim. Obi a ͻgye Nyankopͻn No Koryɛ dzi na ͻgye Nkͻmhyɛnyi Muhammad (NNN) dzi, dɛ ͻyɛ Nkͻmhyɛnyi a otwa tu a ͻdze mbransɛm a odzi ewie aba na ͻyɛ Akͻmhyɛfo nyinara hͻn daadwee. Sɛ yɛhwɛ no dɛm dza, ͻno Ahmadiyyafo yɛ Muslimfo mapa wͻ ndzeyɛɛ mu sen Muslimfo a wͻaka no. sɛ dɛm mber mu Muslimfo nye hͻn aban, anaa aban asoafo anaa edwumayɛfo yɛ bͻn tsia hɛn a, wͻyɛ adzebͻnyɛfo wͻ Nyankopͻn enyim. Mbom ͻma yɛtwe bɛn Nyankopͻn na ampaara dɛ dza wͻreyɛ yi twe Ahmadiyyafo bɛn Nyankopͻn.\nƆrekyerɛ “mbransɛm” (constitutional) mu kyerɛ hͻn a wonnyim no, Huzoor kaa dɛ, sɛ yɛhwɛ Pakistan mbransɛm mu a, Ahmadiyyafo nnyɛ Muslimfo wͻ mbra kwan do anaaso wͻ asͻr mu. Ɔyɛ nwanwa dɛ kabi ma menka bi aban bi bɛyɛ mbra afa obi ne gyedzi ho. Mbra a wͻhyɛɛ no wͻ 1974 a nna otsia Ahmadiyyafo no ekyir no, nsordaafo aban a ͻbaa no dze ahokyer baa Ahmadiyya Kuw no do. Ampaara dɛ dɛm mbra no kyerɛ dɛ Ahmadiyyafo nnyɛ Muslimfo wͻ aber a sɛ ehwɛ a Ahmadiyyafo no na wͻrobͻ Islam nokwar no ho dawur wͻ wiadze fɛnandze nyinara. Mbom hͻn a wͻka dɛ wͻyɛ Muslimfo wͻ mbra kwan do no dze enyimguase brɛ Islam.\nMpɛn pii na nkorͻfo taa bisa Hadhrat Khalifatul Masih dɛ Muslimfo a wͻnnyɛ Ahmadiyyafo yɛ no nngye nnto mu dɛ Ahmadiyyafo yɛ Muuslimfo tsitsir wͻ Huzoor ne America nserahwɛ no mu. Na wͻka dɛ Ahmadiyyafo yɛ Muslimfo na hͻn ndzeyɛɛ so yɛ soronko, na wͻka dɛ wͻdze nsakyer reba wiadze na iyi bɛyɛ dɛn aba mu? Huzoor yii hͻn ano dɛ nsakyer no gu do reba dɛ mbrɛ nyimpa mpempem rehɛn Ahmadiyya Kuw no mu mber biara no. Na yɛbͻkͻ do ara akɛpem ber a wiadze nyinara bɛgye ato mu dɛ Islam yɛ asomdwee na nkabͻmu som na Nkͻmhyɛnyi Krͻnkrͻn Muhammad (NNN) yɛ asomdweefo a ne saso mmba da.\nHadhrat Khalifatul Masih kaa bio dɛ, ͻnnyɛ ͻdasanyi biara n’edwuma dɛ obosusu obi ne gyedzi anaa no som. Obiara da ͻnoara ne gyedzi edzi. Dɛ aban bi renngye hɛn nnto mu dɛ yɛyɛ Muslimfo anaa ͻbɛgye hɛn ato mu no mpa nnkyerɛ hwee osiandɛ hͻn a wͻagye Anohoba Mɛsia (ANN) edzi no soo yɛ Muslimfo. Mpo wͻdzi mu sen hͻn a wͻaka no a wͻnngye no nndzi no. Sɛ aban bi nye n’asoafo na no mu edwumayɛfo yɛ bͻn tsia hɛn a, hͻnara na wͻbɛsɛe hͻn aban no na woegu aban a ͻtse dɛm no enyim ase. Sɛ aban no enyim gu ase a, dɛ yɛyɛ Pakistanfo yi ͻkã hɛn na ͻyɛ hɛn yaw osiandɛ Ahmadiyyafo abͻ afͻr akɛseakɛse ama Pakistan man no.\nSɛ wokumkum nyimpa wͻ Islam dzin mu a, nnyɛ dɛ wͻgu Pakistan man no nko enyim ase, mbom dɛm enyimguase yi kã Islam som a ͻyɛ asomdwee som no. Kur’an ka dɛ, oye dɛ pɛrpɛryɛ yɛ edwuma kansa ͻwͻ hͻ ma w’atanfo mpo a, ͻwͻ dɛ idzi pɛrpɛr. Kuran ka dɛ “Na mma nkorͻfo hͻnho enyitan nnsiiw hom kwan dɛ hom bedzi pɛrpɛr. Hom ndzi pɛrpɛr mber nyinara, iyi na ͻbɛn tseneneeyɛ na hom nsuro Allah” (5:9). Iyi nye Islam ne nkyerɛkyerɛ na iyi na yɛkyerɛ ma Islam atanfo ma wonnya nyiano biara. Muslimnyi mapa biara dwen nyamesuro ho yie na ͻnntͻ ka dɛ Muslimnyi mapa nnkedzi pɛrpɛr anaaso ͻbɛyɛ etsirmuͻdzen. Nokwar nye dɛ, dzibewdzifo a wͻdzi Pakistan man no enyim no nnyi nyamesuro ketsewaabi mpo, dɛm ntsi yɛbohu dɛ wonndzi pɛrpɛr na wͻyɛ etsirmuͻdzenfo.\nNdafua kakra a abɛsen kͻr no, wͻyɛɛ nhyehyɛɛ bi dze daa U.K Jama’at ne mfenhyia ͻha (100) edzi wͻ UK mbrahyɛ begua mu. U.K mbrahyɛ beguafo eduonan ebien (42) na wͻbaa dwumadzi yi ase a nna aban soafo pinyin n’abadziekyir ka ho. Na aban soafo esia (6) na amanaman ananmusifo na ekunyim ahorow pii. Huzoor kasaa fa Islam ne nkyerɛkyerɛ korangyee no ho nye Nkͻmhyɛnyi (NNN) ne brapa a ͻyɛ fasusu no ho nsɛm. Nhyiamu no asefo no nyinara enyi gyee kasa no ho na wͻkaa dɛ sɛ Ahmadiyyafo bͻ asomdwee nsɛm ho dawur na wͻbͻ ho bra, mbom wonnhu iyi wͻ Muslimfo nkaa no mu. Amanyɛfo no bi ka dɛm nsɛm yi wͻ enyidzi mu binom so ka no wͻ ahwɛyie kwan do.\nBer a Huzoor gyinaa Kuran na Nkͻmhyɛnyi (NNN) no subanpa do kasaa no, dodowara huun Islam ne nkyerɛkyerɛ pa no. Aman bi ananmusinyi bi a ͻyɛ Kristiannyi kaa dɛ Huzoor ne kasaa no mu kor biara tͻͻ n’akoma do papaapa. Nyimpa yi ta aba hɛn nhyiame ase, ntsi onyim hɛn kakra. Huzoor kaa kyerɛɛ no dɛ, ne nsɛm no nnyi hͻ mma ͻno nkotsee na mbom ͻwͻ dɛ ͻbͻ nsɛm no ho dawur wͻ beebiara a ͻwͻ. Na owura no buaa dɛ ͻreyɛ dɛm dadaw. Hɛn nsɛm renya nsunsuando pa wͻ nkorͻfo do naaso Maulwifo no dze, ͻhyɛ hͻn ebufuw mpo.\nYɛrebͻ hɛn ho mbͻdzen dɛ yɛbeyi dzinbͻn a wͻabɛda Islam do no efi hͻ na yɛbͻkͻ do ara ayɛ Insha Allah! Iyinom nyinara ekyir no amanyɛfo nye nyimdziifo a wͻwͻ Muslim amanaman ahorow mu no dzi Maulwifo ekyir tseetsee Ahmadiyyafo wͻ Islam dzin mu. Dza wͻyɛ nye yi, dɛ mbrɛ yɛbͻkͻ do ayɛ dza yɛreyɛ no, dɛmara so na hͻn so wͻbɛyɛ. Onnyi dɛ yɛma ͻhaw hɛn na mbom yennya awerɛhyɛmu na enyidado biara wͻ hͻn mu. Sɛ wͻbedzi pɛrpɛr a Nyankopͻn bɛma hͻn ho akatua. Sɛ annyɛ dɛm dza, hɛn Nyankopͻn nye hɛn wͻ hͻ aber nyinara. Ɔbͻdom hɛn wͻ wiadze yi mu nye hɛn wu ekyir dɛ mbrɛ N’anohoba kyerɛ no. Na hͻn a wͻyɛ bͻn tsia hɛn no, mbrɛ ͻtse biara Obosuo hͻn mu atwe hͻn ase.\nDɛ yɛdze hɛn enyi bͻto wiadze yi mu aban do, ͻfata dɛ yɛtwer Nyankopͻn na yɛdzi Ne mbransɛm do. Hͻn a wͻagye som abͻ do na wͻka dɛ obiara a woenndzi hͻn ekyir no yɛ ndom nyimpa na ͻbͻkͻ Ogya amandzehun no mu, na wͻama hͻn akadofo enya kwan dze ayɛ dza wͻpɛ biara etsia Ahmadiyyafo no. hom nhwɛ dɛ aban a ͻkasa fa mbransɛmho hia a ͻhia dɛ wͻdze yɛ edwuma na so ͻma binom kwan ma wͻtseetsee Ahmadiyyafo na wͻnye hͻn bͻ awer. Nda ebien a abɛsen kͻr no, wokum Ahmadiyyanyi bi wͻ Karachi. Nna nkyɛ wͻpɛ dɛ wͻkͻkum Ahmadiyyanyi bi so wͻ Jhelum a wopiraa no ma ͻda asopitsi siesiara. Nyankopͻn nsa no yarba. Muslimfo anyɛnkofo a wͻnnyɛ Ahmadiyyafo so mpo hͻn ho kãa wͻ aber a wͻtoow hyɛɛ Ahmadiyyanyi no do no. Wͻ Karachi kuropͻn no mu no, anyɛnkofo ebien a wͻka ho no so piraa ma wͻwͻ asopitsi. Dɛmara so na Jhelum dze no so, obi a nna ͻkã noho no so piraa ma ͻwͻ asopitsi. Yɛserɛ, Nyankopͻn nsa hͻn yar.\nNyankopͻn aka dɛ, iyi nnyɛ adze fofor, hͻn a wodzii kan dɛ wͻyɛ som bambͻfo no so yɛɛ dɛmara. Na Nyankopͻn aka dɛ obiara a ͻbɛbrɛ noho adze ama No no na ͻbɛyɛ ndzeyɛɛpa no benya no ho akatuapa wͻ n’Ewuradze nkyɛn. ankorankor biara nnyi hͻ a ͻbɛma obi Ahenman mu anaa Ogya mu tum krataa. Dza Nyankopͻn aka nye dɛ, obi a ͻbɛyɛ papa dɛ ͻdze rohwehwɛ Nyankopͻn N’enyigye no na ͻbɛyɛ mber yi mu kandzinyi (Imam) ne nsa mu Bai’at no dɛ mbrɛ Nyankopͻn Noara aka no renndzi awerɛhow na ͻnnkͻsuro biribiara. Ankorankor biara a oridzi dwuma a ͻtse dɛm ahwehwɛ Nyankopͻn N’enyigye no, obenya. Ahmadiyyanyi biara a wͻayɛ Bai’at wͻ dɛm kwan yi do no yɛ Muslimnyi mapa na obenya Nyankopͻn N’enyigye. Onnhia tum krataa mmfi amanyɛkuw biara hͻ ansaana wͻayɛ Muslimnyi.\nKuran kyɛfa a m’edzi kan akenkan no kyerɛ dɛ obiara a ͻbɛka ato gua dɛ ͻyɛ Muslimnyi na wͻabrɛ noho adze ama Allah no yɛ Muslimnyi mapa. Ɔnnkyerɛ dɛ obi na ͻwͻ dɛ ͻka to gua dɛ oyi yɛ Muslimnyi anaa osimasi yi na ͻyɛ Muslim. Mbom ͻwͻ dɛ ankorankor biara yɛ ahobrase ma Allah na wͻaka ato gua dɛ ͻyɛ Muslimnyi wͻ ͻnoara ne pɛ mu, na wͻyɛ krado dɛ ͻbɛyɛ ahyɛdze a Nyankopͻn dze ahyɛ no dɛ ͻyɛ Muslimnyi. Wͻaka ato do dɛ, ͻwͻ dɛ onya suban pa ka ho. Ɔnye dɛ n’abrabͻ botwa yie na oeyi bͻn akwa, ͻno na obenya n’Ewuradze nkyɛn akatuapa na onnkesuro biribiara na ͻnnkɛdzi awerɛhow. Bͻtͻ akͻ do ayɛ papa na atwe woho efi bͻn ho na ama wo gyedzi abor wiadze yi mu afɛfɛdze do no boa ma gyedzinyi nnyɛ mfomdo.\nAnohoba Mɛsia (ANN) ka dɛ Islam ne nkyerɛase nye dɛ obi bͻtu noho ama Allah korakoraa na ͻyɛ ndzeyɛɛpa, ͻno na obenya n’akatuapa efi n’Ewuradze ho. Suro biara remmba no do na ͻrenndzi awerɛhow. Asekyerɛ nye dɛ Muslimnyi nye obi a otu noho dobodobo ma Allah na odzi Allah Ne pɛ do dze hwehwɛ N’enyigye. Na obegyina pintsinn wͻ papayɛ mu wͻ Nyame ntsi na ͻdze n’ahoͻdzen nyinara bɛyɛ edwuma ama Nyankopͻn. Yɛbotum aka dɛ ͻyɛ Nyankopͻn dze wͻ akwan ahorow nyinara mu, wͻ ne kasaa nye ne ndzeyɛɛ mu. Gyedzi afa mu nye dɛ ebͻdwen dɛ eyɛ Nyankopͻn N’abͻdze a eda no edzi na eyɛ setsie hwehwɛ No dͻ na N’enyigye. Ndzeyɛɛ afa mu nye dɛ edze w’adomakyɛdze nye w’ahoͻdzen nyinaa bɛyɛ edwuma dɛ mbrɛ w’enyi tua wo dͻfo bi do wͻ ahobrase mu (Essence of Islam, Vol. I, pp. 18 – 19).\nIyi nye gyinabew a ͻwͻ dɛ yenya wͻ gyedzi nye ndzeyɛɛ afa mu. Sɛ yenya nsakyerpa wͻ hɛn mu na yɛbͻ hɛn bra dɛ mbrɛ Nyankopͻn enyi gye ho a, ͻno atseetsee biara a yɛbehyia wͻ mbra kwan do no runntum nnhaw hɛn. Kansa ͻdze ͻhaw bͻto hɛn do wͻ wiadze yi mu mpo a, Nyankopͻn bɛgye hɛn ato mu. Kuran no akyerɛ edzikanfo no gyinabew a wͻkͻr mu dze ahyɛ hɛn nkuran; dze ahyɛ hɛn akoma dzen. Moses no nkorͻfo a nna wͻyɛ nkͻngyaayifo baa na ber a wͻgyee Moses dzii no, wͻkaa kyerɛɛ Pharaoh dɛ yɛdza epɛ dɛ eyɛ tsia hɛn biara, na asaase yi do ha yi ara na botum ayɛ biribi etsia hɛn (20:73).\nSɛ aban bi pɛ dɛ ͻyɛ bͻn tsia hɛn a, Pharaoh n’ewie dɛ mbrɛ ͻyɛɛ no da n’enyim. Na ͻwͻ dɛ yɛkyerɛ gyedzi a onnsuro adasamba. Kuran ada hͻn a wͻfrɛ hͻnho Muslimfo no edzi wͻ dɛm kyɛfa yi mu dɛ “Na hͻn a wͻbrɛ hͻnho adze ma Allah na wͻyɛ ndzeyɛɛpa na wodzi Abraham no som no ekyir dza ͻtsen no. Na Allah faa Abraham nyanko soronko” (4:126). Nyankopͻn akamfo Abraham wͻ Kuran Krͻnkrͻn mu dɛ “Na Abraham a ͻhyɛɛ no bͻ ma odzii mbransɛm do” (53:38).\nAnohoba Mɛsia (ANN) no akyerɛɛw dɛ Hadhrat Abraham (ANN) nyaa Nyankopͻn nkyɛn kwan bɛɛn No osiandɛ na odzi nokwar, pɛrpɛr na ͻwͻ etuhoama. Dɛ ebɛyɛ nokwarfo na edzi pɛrpɛr ama Nyankopͻn No, gye owu. Obiara nnkotum enya gyinabew yi gyedɛ ͻpow ne wiadze yi mu akͻndͻdze nye afɛfɛdze nyinara na ͻyɛ krado dɛ ͻbɛgye enyimguase biara wͻ Nyankopͻn ntsi. Ɔbɛyɛ dzen dɛ obi botum edzi nokwar wͻ aber a ͻnnyɛ krado dɛ ͻbͻkͻ ͻhaw nyinara mu wͻ Nyame ntsi. Nyankopͻn rohwehwɛ ndzeyɛɛpa na N’enyi so gye ndzeyɛɛpa ho wͻ ber a dɛm ndzeyɛɛpa no botum ayɛ yaw yie. Naaso sɛ nyimpa yɛ krado dɛ ͻbɛtse yaw wͻ Nyame ntsi a, ͻmmfa no mmfa ͻyaw kwan do.\nDɛ obi beyi nyame biara efi n’akoma mu na ͻdze Nyankopͻn No dͻ ahyɛ n’akoma mu na oedzi Nyankopͻn Ne pɛ do na wͻayɛ setsie ama No dɛ mbrɛ sunsum yɛ setsie ma adze mu noara a nsonsonee biara remmba ͻnye Nyankopͻn hͻn ntamu. Dza nyimpa benya nyinara bodua mpaabͻ do. Anohoba Mɛsia (ANN) no kaa dɛ, Islam bɛda edzi wͻ obi mu wͻ ber a ͻdze noho nyinara bɛma Nyankopͻn na ͻdze n’ahoͻdzen nyinara na adze biara a Nyankopͻn dze ahyɛ ne nsa no, ͻdze nyinara bɛsan ato hͻ ama No. nnyɛ gyedzi afamu nkotsee, mbom ͻdze bͻkͻ nyɛɛ do. Iyi na ͻda Islam no nokwar no edzi. Ɔnye dɛ obi a ͻbɛka dɛ ͻyɛ Muslimnyi no, no nkwa nyinaa, ne nyansa, n’enyisoadzehu nye no sunsum na honam mu ahoͻdzen nyinara, n’egyapadze biara a ofi ne tsir kɛpem ne nan, dza ͻda edzi na dza ͻwͻ nsumaa mu nyinara, n’adwen na no suro a ͻwͻ n’akoma mu nyinara bɛhyɛ Nyankopͻn No tum ase. Iyi nye gyinabew a Ahmadiyyanyi biara wͻdɛ ͻbͻ noho mbͻdzen na onya. Dɛm kwan yi ara na obenya Nyankopͻn Ne bambͻ.\nKɛtseankyɛ Allah ama yeenya dɛm ahoͻdzen yi ayɛ dɛ mbrɛ ͻsɛ na ͻfata na Wͻama Kuw yi mu mba dodowara eenya dɛm gyinabew yi. Yɛserɛ Nyankopͻn dɛ Ɔmma yɛnyɛ asͻr yi yie na yɛmfa Islam ntsetsee pa no na Ɔmboa hɛn ma yenya Nyankopͻn N’adom ama wͻakan hɛn aka nkorͻfo a Nyankopͻn aka afa hͻn ho dɛ “nsɛm dɛw wͻ hͻ ma hͻn a wͻbrɛ hͻnho adze ma Allah no” (16:90) . Nyankopͻn mboa hɛn ma hɛn mu dodowara ntum nyɛ asͻr dɛ mbrɛ ͻfata na yenya Ne nkyɛn mbɛnee. Na ͻma yenhu hɛn atanfo hͻn ewie wͻ mber tsiabaa bi mu.\nAhmadiyyanyi a wokuum no wͻ Karachi no nye Chaudhry Hamid Sami sahib shaheed. Ɔnam ne nana do na Ahmadiyya baa hͻn ebusua mu na ͻnoara so hyiaa atanfo pii wͻ Ahmadiyya ntsi. Nna ne nana dze tam gu ne nsa do dze yɛ sumdzi da do. Wͻwoo Hamid wͻ Lahore. Odzii mfe eduonan awͻtwe (48) na nna ͻyɛ sikasɛm mu nkontaabufo (Accountant). Da a ofii mu no, nna ͻnye n’anyɛnkofo ebien bi rutu kwan na nkorͻfo bi a wͻtse kutukutufɛmfɛm (motor cycle) do bͻͻ no itur kuum no. Itur abobaa pii na ͻkaa no honamdua na n’anyɛnkofo no so pirapiraa. Hamid somm Jama’at yi wͻ sikasɛm nkontaabu mu. Na ͻyɛ obi a n’enyim da hͻ aber biara, ͻwͻ enyidze na ͻhwɛ n’ebusuafo yie. Ogyaa yer na mba ebiasa wͻ ekyir.\nYɛserɛ dɛ Nyankopͻn mbͻ n’ebusuafo ho ban na Ɔmfa owufo no kra nsi yie. Amen!


雅各书 1 CCB - Yakobo 1 ASCB\n1Krataa yi firi me Yakobo a meyɛ Onyankopɔn ne Awurade Yesu Kristo ɔsomfoɔ nkyɛn,\nMekyea mmusuakuo dumienu a wɔahwete no nyinaa.\nGyidie Ne Nyansa\n2Anuanom, sɛ sɔhwɛ bi ba mo akwan mu a, momma mo ani nnye 3ɛfiri sɛ, sɛ mo gyidie tumi gyina sɔhwɛ no ano a, ɛno ansa na monya boasetɔ. 4Momma boasetɔ no ntena mo mu daa nyinaa sɛdeɛ ɛbɛyɛ a, mobɛyɛ pɛ a biribiara ho renhia mo. 5Sɛ nyansa ho hia mo mu bi a, ɛsɛ sɛ ɔbɔ mpaeɛ srɛ Onyankopɔn na ɔbɛma no bi, ɛfiri sɛ, Onyankopɔn firi ayamyɛ ne adom mu ma obiara deɛ ɛhia no no kwa. 6Na sɛ worebɔ mpaeɛ a, ɛsɛ sɛ wogye di a wonnye ho akyinnyeɛ. Obiara a ɔgye akyinnyeɛ no te sɛ ɛpo asorɔkye a mframa bɔ no kɔ baabiara a ɛpɛ. 7Ɛnsɛ sɛ saa onipa no susu sɛ ɔbɛnya biribiara afiri Awurade nkyɛn; 8nʼadwene yɛ no ntanta a ɔntumi nsi biribiara pi.\nOhia Ne Ahonya\n9Sɛ Onyankopɔn ma onua hiani so a, ɛsɛ sɛ nʼani gye, 10na adefoɔ a wabrɛ wɔn ase no nso saa ara. Ɛfiri sɛ, adefoɔ no twam kɔ sɛ wiram afifideɛ bi. 11Owia pue de ne hyeɛ no hye afifideɛ no ma nʼahoɔfɛ no sɛe. Saa ara na wɔbɛsɛe adefoɔ no ɛberɛ a wɔgu so redi wɔn nnwuma no.\n12Nhyira nka onipa a ɔnya gyidie wɔ amanehunu mu, ɛfiri sɛ, ɔno na ɔbɛnya akyɛdeɛ a Onyankopɔn ahyɛ ho bɔ ama wɔn a wɔdɔ no no.\n13Sɛ wɔsɔ obi hwɛ a, ɛnsɛ sɛ ɔka sɛ, “Saa sɔhwɛ yi firi Onyankopɔn.” Ɛfiri sɛ, bɔne rentumi nsɔ Onyankopɔn nhwɛ, na ɔno Onyankopɔn nso nsɔ obi nhwɛ. 14Na sɛ onipa twe ne ho na ɔno ara nʼakɔnnɔ yi no a, na ayɛ sɔhwɛ ama no. 15Na sɛ akɔnnɔ no nyinsɛn a, ɛwo bɔne, na bɔne no nyini a ɛwo owuo.\n16Me nuanom adɔfoɔ, mommma wɔnnnaadaa mo. 17Akyɛdeɛ pa ne akyɛdeɛ a ɛyɛ pɛ nyinaa firi ɔsoro; ɛfiri Onyankopɔn a ɔbɔɔ ɔsoro hann no nkyɛn na ɛba. Ɔno na ɔnsesa sɛ sunsum. 18Ɔfiri ne pɛ mu nam nokorɛ a ɛwɔ asɛm no mu no so woo yɛn sɛdeɛ ɛbɛyɛ a, yɛbɛdi ɛkan wɔ abɔdeɛ nyinaa mu.\nOtie Ne Ɔyɛ\n19Me nuanom adɔfoɔ, monhyɛ yeinom nso: monyɛ ntɛm ntie, monyɛ nyaa nkasa na monyɛ nyaa mfa abufuo; 20ɛfiri sɛ, onipa abufuo no mma ɔnnya Onyankopɔn tenenee no. 21Ɛno enti, montwe mo ho mfiri afideɛ ne atirimuɔden ho. Momfa mo ho mma Onyankopɔn na monnye asɛm a ɔdua wɔ mo akoma mu a ɛbɛgye mo nkwa no.\n22Monntie asɛm no sɛ atiefoɔ kwa nsisi mo ho, na mmom, monyɛ asɛm no yɛfoɔ. 23Obiara a ɔtie asɛm no na ɔmfa nni dwuma no te sɛ obi a ɔhwɛ ahwehwɛ mu, na ɔhunu sɛdeɛ ɔteɛ. 24Ɔhwɛ ne ho wɔ ahwehwɛ no mu hunu ne ho yie na sɛ ɔfiri ahwehwɛ no anim ara pɛ a, ne werɛ firi deɛ ɔhunuiɛ no nyinaa. 25Nanso, obiara a ɔhwɛ mmara a ɛyɛ pɛ no mu yie, deɛ ɛma onipa de ne ho, na ɔdi so, na ɔtie, na ne werɛ mfiri, na ɔde di dwuma no, Onyankopɔn bɛhyira saa onipa no wɔ biribiara a ɔyɛ mu.\n26Sɛ obi susu sɛ ɔyɛ Onyamesomfoɔ na wanto ne tɛkrɛma nnareka a, ne nyamesom no ho nni mfasoɔ na ɔdaadaa ne ho nso. 27Deɛ Agya Onyankopɔn fa no sɛ ɛyɛ nyamesom pa no nie: Ɔhwɛ nwisiaa ne akunafoɔ wɔ wɔn ahohia mu, na ɔyi ne ho firi ewiase porɔeɛ ho.\nASCB : Yakobo 1


Yehowa Asomfo Agyapade | Adesua\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Russian Sign Language Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n“Eyi ne Yehowa asomfo agyapade.”—YES. 54:17.\nDɛn na Onyankopɔn ayɛ de akora Bible so abesi nnɛ?\nDɛn na Yehowa ayɛ de akora ne din so ama ne nkurɔfo?\nDɛn na Onyankopɔn ayɛ de akora nokware no so ama yɛn?\n1. Ade titiriw bɛn na Yehowa akora so ama adesamma?\nYEHOWA ne “Onyankopɔn teasefo a ɔte hɔ daa,” na wakora n’asɛm so ama yɛn na yɛatumi atena ase daa. N’asɛm nsesa da. Bible ankasa ka sɛ ‘Yehowa asɛm wɔ hɔ daa.’ (1 Pet. 1:23-25) Yɛda Yehowa ase sɛ wakora n’Asɛm so wɔ Bible mu ama yɛn.\n2. Dɛn na Onyankopɔn akora so wɔ Bible mu ama ne nkurɔfo?\n2 Onyankopɔn apaw din ama ne ho, na wakora so wɔ Bible mu ama ne nkurɔfo. Bere a Bible reka “ɔsoro ne asase mfiase ho nsɛm” no, ɛbɔɔ “Yehowa Nyankopɔn” din. Eyi ne bere a edi kan a Bible bɔ saa din no. (Gen. 2:4) Onyankopɔn din pue mpɛn pii wɔ Mmara Nsɛm Du a ɛwɔ abopon no so no mu. Ɛho nhwɛso ni: Onyankopɔn fii mmara a edi kan no ase sɛ: “Mene Yehowa wo Nyankopɔn.” (Ex. 20:1-17) Ɔbonsam afa akwannuasa nyinaa so sɛ ɔbɛsɛe Bible ma Onyankopɔn din ayera, nanso Awurade Tumfoɔ Yehowa amma kwan. Wakora ne din so abesi nnɛ.—Dw. 73:28.\n3. Dɛn bio na Onyankopɔn akora so wɔ Bible mu ama yɛn?\n3 Afei nso Yehowa akora nokware no so wɔ Bible mu. Atoro som akyinkyim nokware no wɔ wiase nyinaa, enti ɛsɛ sɛ yɛma yɛn ani gye sɛ Onyankopɔn ama ne nokware hann no ahyerɛn ama yɛn. (Monkenkan Dwom 43:3, 4.) Bere a wiase no de wɔn ti repempem wɔ sum mu no, yɛn de, Onyankopɔn ama yɛn hann.—1 Yoh. 1:6, 7.\nAGYAPADE A ƐSƐ SƐ YƐMA YƐN ANI SƆ\n4, 5. Hokwan titiriw bɛn na yenyae wɔ afe 1931 mu?\n4 Mmusua pii taa gyaw wɔn amammerɛ, wɔn su, ne wɔn amanne ma nkyirimma. Sɛ yɛbɛka a, eyinom yɛ abusua no “agyapade.” Kristofo nso wɔ agyapade bi a Yehowa de ama yɛn. Yehowa aboa yɛn ma yɛate Bible no ase, na yɛahu n’atirimpɔw. Afei nso wabue yɛn ani ama yɛahu no yiye. Agyapade yi ama yɛanya hokwan titiriw bi nso.\nYɛn ani gyei sɛ yenyaa edin Yehowa Adansefo wɔ yɛn nhyiam ase wɔ 1931 mu\n5 Saa hokwan titiriw no bɛkaa yɛn agyapade ho wɔ nhyiam bi ase wɔ Columbus, Ohio, U.S.A., wɔ afe 1931 mu. Anuanom huu “JW” wɔ krataa a wɔahyehyɛ nhyiam no dwumadi wɔ so no so. Onuawa bi kae sɛ bere a anuanom huu “JW” no, obiara kaa nea osusuw sɛ ɛkyerɛ. Saa bere no na wɔfrɛ yɛn Bible Asuafo. Nanso Kwasida July 26, 1931 no, yɛn nyinaa yɛɛ mpaemuka faa edin Yehowa Adansefo (Jehovah’s Witnesses wɔ Borɔfo mu). Yɛn ani gyei paa sɛ yenyaa edin a efi Bible mu. (Monkenkan Yesaia 43:12.) Onua biako kae sɛ: “Anuanom bɔɔ wɔn nsam maa ɛhɔ wosowee. Me werɛ remfi saa da no da.” Wiase no mpɛ saa din no, nanso Onyankopɔn de edin titiriw yi adom yɛn bɛboro mfe 80 ni. Ɛsɛ sɛ yɛma yɛn ani gye sɛ yɛyɛ Yehowa Adansefo!\n6. Dɛn bio na yebu no sɛ yɛn agyapade?\n6 Yɛwɔ agyapade foforo nso. Eyi ne Yehowa asomfo a wɔtenaa ase tete no ho nsɛm a wɔakora so ama yɛn. Wɔn mu bi ne Abraham, Isak, ne Yakob. Yebetumi aka sɛ na saa mmarima yi ne wɔn mmusua taa susuw Yehowa ho, na eyi boaa wɔn ma wɔyɛɛ nea ɛsɔ n’ani. Enti ɛnyɛ nwonwa sɛ bere a Potifar yere pɛe sɛ ɔne Yosef da no, Yosef kaa no pen sɛ ɔrentumi ‘nyɛ bɔne a ɛte saa ntia Onyankopɔn.’ (Gen. 39:7-9) Kristofo bere so nso ɛ? Yetumi hu sɛ wɔde nea wonim fa Onyankopɔn ho gyaw nkyirimma. Ɛho nhwɛso ne sɛnea wodi Awurade Anwummeduan no. Paulo kae sɛ nea onya fii Awurade hɔ no na ɔde maa Kristofo asafo no. (1 Kor. 11:2, 23) Ɛnnɛ, yɛwɔ nneɛma pii wɔ Bible mu a ebetumi aboa yɛn ma yɛasom Onyankopɔn wɔ “honhom ne nokware mu.” (Monkenkan Yohane 4:23, 24.) Wɔkyerɛw Bible maa adesamma nyinaa nanso Yehowa asomfo de, yebu no sɛ akyɛde a ɛsom bo paa.\n7. Bɔhyɛ bɛn na ɛma yehu sɛ yɛwɔ agyapade kɛse?\n7 Ɛnnɛ nso yenya nsɛm bebree wɔ yɛn nhoma mu a edi adanse sɛ ‘Yehowa wɔ yɛn afã.’ (Dw. 118:7) Enti sɛ yehyia ɔsɔretia mpo a, yɛmmɔ hu. Eyi ka agyapade a yɛwɔ no ho. Ade biako a ɛboa ma yehu saa agyapade titiriw yi ne bɔhyɛ a ɛwɔ Yesaia 54:17 yi: “‘Akode biara a wɔbɛyɛ de aba wo so no renyɛ yiye, na tɛkrɛma biara a ɛbɛsɔre atia wo wɔ asɛnnii mu no, wubebu no fɔ. Eyi ne Yehowa asomfo agyapade, na wɔn trenee fi me,’ Yehowa asɛm ni.” Satan akode biara nni hɔ a ebetumi adi yɛn awu afebɔɔ.\n8. Dɛn na yebesusuw ho wɔ adesua yi ne nea edi hɔ no mu?\n8 Satan ayɛ biara sɛ ɔbɛsɛe Bible, na ɔmpɛ sɛ nkurɔfo behu Yehowa din no; ne yam a anka nokware no ayera. Nanso nea wayɛ nyinaa ankosi aga; Yehowa amma no kwan. Adesua yi ne nea edi hɔ mu no, yɛbɛhwɛ nneɛma abiɛsa: (1) sɛnea Onyankopɔn abɔ Bible ho ban; (2) nea Yehowa ayɛ de akora ne din so; ne (3) nea yɛn soro Agya no ayɛ ma yɛahu nokware no nnɛ.\nYEHOWA ABƆ BIBLE HO BAN\n9-11. Dɛn na Bible afa mu a ɛda so wɔ hɔ?\n9 Atamfo afa akwannuasa nyinaa so sɛ wɔbɛsɛe Bible, nanso Yehowa abɔ ho ban. Nhoma bi ka sɛ afe 1229 no, Katolek Asɔre no yɛɛ nhyiam bi wɔ Toulouse, na wɔbarae sɛ ɛnsɛ sɛ ɔmanfo kenkan Bible a wɔakyerɛ ase kɔ kasa horow mu. Wɔhyɛɛ saa mmara no efisɛ na Asɔre no ne wɔn a wɔkasa tia asɔre no nkyerɛkyerɛ redi asi. Afe 1234 no, Asɔre no yɛɛ nhyiam foforo wɔ Tarragona, Spain. Ɛhɔ nso wɔhyɛɛ mmara koro no ara. Afe 1559 mu no, Paul a ɔto so anan no hyɛɛ mmara bi a ɔne Katolek Asɔre no ti ansusuw ho. Ɔkae sɛ ɛnsɛ sɛ obiara tintim Bible anaa onya bi to ne ho. Bere a wɔhyɛɛ saa mmara no, Katolek Asɔre no nkorabata bi tiaa mu. Eyi ne bere a edi kan a wɔyɛɛ saa.—Enciclopedia Cattolica.\n10 Nea Bible afa mu nyinaa akyi no, ɛda so ara wɔ hɔ. Afe 1382 mu no, John Wycliffe ne n’aboafo kyerɛɛ Bible ase kɔɔ Borɔfo kasa mu. Eyi ne nea edi kan a wɔkyerɛɛ ase kɔɔ Borɔfo kasa mu. William Tyndale nso kyerɛɛ Bible ase kɔɔ Borɔfo kasa mu. Eyi nti wokum no afe 1536 mu. Wɔkyekyeree no bɔɔ dua ho, na ɔteɛɛm sɛ: “Awurade, bue England hene ani.” Afei wokum no hyew n’amu.\n11 Afe 1535 no, Miles Coverdale nso kyerɛɛ Bible ase kɔɔ Borɔfo kasa mu. Bere a ɔrekyerɛ ase no, ɔhwɛɛ “Apam Foforo” a Tyndale kyerɛɛ ase no so de yɛɛ ne de. Bere a ɔrekyerɛ “Apam Dedaw” no ase nso, ɔhwɛɛ Tyndale de no so de kyerɛɛ Genesis kosi Beresosɛm ase. Ɔkyerɛɛ Bible no fã bi nso ase fii Latin mu. Bio nso ɔhwɛɛ Martin Luther Bible a ɛwɔ German kasa mu yɛɛ ɔfã foforo. Ɛnnɛ, yɛwɔ Kyerɛw Kronkron—Wiase Foforo Nkyerɛase no. Yɛn ani gye ho efisɛ ɛyɛ Bible a edi mũ na ntease wom, na ɛyɛ mmerɛw sɛ yɛde bɛyɛ adwuma wɔ asɛnka mu. Satan oo, nnipa oo, obiara ntumi nsɛe Yehowa Asɛm no da.\nYEHOWA AMMA NE DIN ANYERA\nOnyankopɔn Asɛm nti, mmarima te sɛ Tyndale ne afoforo de wɔn nkwa twaa so\n12. Dɛn nti na yebetumi aka sɛ Wiase Foforo Nkyerɛase no aboa ma wɔakora Onyankopɔn din so?\n12 Yehowa Nyankopɔn amma ne din anyera amfi Bible mu. Wiase Foforo Nkyerɛase no aboa ma wɔakora Onyankopɔn din so wɔ Kyerɛwnsɛm no mu. Wɔn a wɔkyerɛɛ ase no kae wɔ nnianim asɛm no mu sɛ: “Ade a ɛda nsow kɛse wɔ saa nkyerɛase yi ho ne sɛ, ɛde Onyankopɔn din ahyehyɛ faako a ɛsɛ sɛ ɛhyɛ wɔ Bible kyerɛw nsɛm no mu. Nea wɔayɛ ne sɛ wɔde sɛnea wɔbɔ edin no wɔ Twi mu a ɛne ‘Yehowa’ no ahyehyɛ Hebri Kyerɛwnsɛm no mu mpɛn 6,973 ne mpɛn 237 wɔ Kristofo Hela Kyerɛwnsɛm no mu.” Seesei Wiase Foforo Nkyerɛase no nyinaa anaa ne fã bi wɔ kasa bɛboro 116 mu, na wɔatintim mfuamfua bɛboro 178,545,862.\n13. Dɛn nti na yebetumi aka sɛ efi bere a Onyankopɔn bɔɔ nnipa no, nkurɔfo nim ne din?\n13 Efi bere a Onyankopɔn bɔɔ nipa too asase so nyinaa, wama nkurɔfo ahu ne din. Na Adam ne Hawa nim edin no, na adanse wɔ hɔ a ɛkyerɛ sɛ na wonim sɛnea wɔbɔ din no. Noa nso bɔɔ Onyankopɔn din. Bere a Ham buu n’agya Noa animtiaa wɔ Nsuyiri no akyi no, Noa kae sɛ: “Nhyira nka Yehowa, Sem Nyankopɔn, na [Ham ba] Kanaan nyɛ n’akoa.” (Gen. 4:1; 9:26) Onyankopɔn ankasa kae sɛ: “Mene Yehowa; me din ne no. Na meremfa m’anuonyam mma obiara.” Onyankopɔn san kae sɛ: “Mene Yehowa, na obiara nni hɔ bio. Onyankopɔn bi nni hɔ ka me ho.” (Yes. 42:8; 45:5) Yehowa ama wɔakora ne din so ama nnipa a wɔwɔ asase so nyinaa ahu. Ɛyɛ nidi kɛse sɛ Yehowa din da yɛn so na yɛyɛ n’Adansefo! Sɛ yɛbɛka a, yɛn nyinaa teɛm ka sɛ: “Yɛn Nyankopɔn din mu na yɛbɛmoma yɛn frankaa so.”—Dw. 20:5.\n14. Bible akyi no, ɛhe bio na Onyankopɔn din pue?\n14 Ɛnyɛ Bible mu nkutoo na Onyankopɔn din pue. Bere bi wohuu abopon bi a wɔfrɛ no Moab Abopon wɔ Dhiban (Dibon). Sɛ wufi Po a Awu no ho de w’ani kyerɛ apuei fam a, wubetwa kilomita 21 (kwansin 13) ansa na woadu hɔ. Israel hene Omri ho asɛm wɔ abopon no so na ɛka sɛnea Moab hene Mesa tew Israel so atua. (1 Ahe. 16:28; 2 Ahe. 1:1; 3:4, 5) Nanso nea ehia yɛn kɛse ne sɛ Onyankopɔn din wɔ abopon no so. Wɔakyerɛw din no YHWH wɔ Hebri kasa mu. Bio nso wohuu nkyɛmfɛre bi a wɔakyerɛw nkrataa wɔ so wɔ Israel. Wɔfrɛ no Lakis Nkrataa, na Onyankopɔn din pue mpɛn pii wɔ so.\n15. Dɛn ne Septuagint no, na dɛn nti na na saa nkyerɛase no ho hia?\n15 Wɔn a wɔkyerɛɛ Bible ase tete no nso boa ma wɔkoraa Onyankopɔn din so. Bere a Yudafo kɔyɛɛ nkoa mfe 70 wɔ Babilon a wogyaa wɔn wɔ afe 537 A.Y.B. mu no, ɛnyɛ Yudafo no nyinaa na wɔsan kɔɔ wɔn kurom. Akyiri yi ebinom kɔɔ Alexandria wɔ Egypt. Saa bere no na wɔka Hela kasa wɔ aman pii so. Enti na ehia sɛ wɔkyerɛ Hebri Kyerɛwnsɛm no ase kɔ Hela kasa mu ma Yudafo no. Wowiee saa nkyerɛase no bɛboro mfe 2,000 ni. Ná wɔfrɛ nkyerɛase no Septuagint. Wɔakyerɛw Yehowa din no wɔ Hebri mu (YHWH) wɔ Septuagint no bi mu.\n16. Dɛn na ɛkyerɛ sɛ afe 1640 mu no, wɔde Onyankopɔn din dii dwuma wɔ nhoma bi mu?\n16 Onyankopɔn din pue wɔ nhoma a edi kan a wotintim wɔ Amerika aman a na England di so no mu. Ɛyɛ Nnwom nhoma no na wɔkyerɛɛ ase fii Hebri kasa mu kɔɔ Borɔfo kasa mu. Wɔfrɛ nhoma no “Bay Psalm Book” (Bay Nnwom Nhoma), na afe 1640 na wotintim nea edi kan. Baabi biako a edin no pue ne Dwom 1:1, 2. Ɛhɔ ka sɛ onipa a wɔahyira no ntie abɔnefo afotu, “mmom n’ani gye Iehovah mmara ho.” Sɛ wopɛ sɛ wuhu Onyankopɔn din ho nsɛm pii a, hwɛ The Divine Name That Will Endure Forever nhoma no.\nYEHOWA AKORA NOKWARE NO SO\n17, 18. (a) Dɛn ne “nokware”? (b) Dɛn ne “asɛmpa no ho nokware” no?\n17 Yɛde anigye ne ahosɛpɛw som “Yehowa, nokware Nyankopɔn” no. (Dw. 31:5) Dɛn ne nokware? Ɛyɛ biribi ho nokwasɛm turodoo; ɛnyɛ bɔsrɛmka anaa nsusuwii bi kɛkɛ. Hebri kasa a wɔde kyerɛw Bible no kyerɛ “nokware” ase sɛ biribi a ɛwɔ hɔ, ɛyɛ pɛpɛɛpɛ, anaa biribi a yebetumi de yɛn ho ato so. Hela asɛmfua a wɔkyerɛ ase “nokware” no kyerɛ biribi a ɛwɔ hɔ anaa ɛteɛ anaa edi mũ.\n18 Yehowa akora nokware no so abesi nnɛ, na daa yesua nokware no ho nsɛm pii. (2 Yoh. 1, 2) Ade rekye a ade resa nyinaa, ɔma nokware no hyerɛn ma yɛn. Mmebusɛm 4:18 ka sɛ: “Treneefo kwan te sɛ owia hann, ɛhyerɛn nkakrankakra kosi awia ketee.” Yesu bɔɔ Onyankopɔn mpae sɛ: “W’asɛm yɛ nokware.” (Yoh. 17:17) Bible mu na yehu “asɛmpa no ho nokware” no. Eyi gyina hɔ ma Kristofo nkyerɛkyerɛ nyinaa. (Gal. 2:14) Saa nkyerɛkyerɛ yi mu bi ne Yehowa din, ne tumidi, Yesu agyede afɔre no, owusɔre, ne Ahenni no. Satan afa akwan pii so sɛ ɔbɛka nokware no ahyɛ nanso Onyankopɔn amma kwan. Ɛnde, momma yɛnhwɛ kwan a Onyankopɔn afa so akora nokware no so.\nYEHOWA AMMA WƆANKA NOKWARE NO ANHYƐ\n19, 20. Hena ne Nimrod? Dɛn na na ɛrekɔ so wɔ ne bere so a egye gui?\n19 Nsuyiri no akyi no, onipa biako a ɔsɔre tiaa Yehowa ne Nimrod. Enti na wɔwɔ kasabebu bi sɛ: “Te sɛ ɔbɔmmɔfo kɛse Nimrod a ɔsɔre tiaa Yehowa.” (Gen. 10:9) Nimrod sɔre tiaa Yehowa Nyankopɔn, enti yebetumi aka sɛ na ɔresom Satan. Na Nimrod te sɛ nkurɔfo a wɔsɔre tiaa Yesu no. Yesu kaa wɔn ho asɛm sɛ: “Mufi mo agya Ɔbonsam hɔ, na mopɛ sɛ moyɛ mo agya no apɛde. Ɔno . . . na wannyina nokware no mu.”—Yoh. 8:44.\n20 Nkurow a na Nimrod di so no bi ne Babel ne nkurow a ɛwɔ Tigris ne Eufrate asubɔnten no ntam. (Gen. 10:10) Ebetumi aba sɛ ɔno na ɔma wofii ase sii Babel abantenten no wɔ afe 2269 A.Y.B. mu. Na Yehowa pɛ sɛ adesamma trɛw kɔ asase so baabiara, nanso wɔn a wɔresi abantenten no kae sɛ: “Hwɛ! Momma yɛnkyekye kurow kɛse na yɛnto abantenten a n’atifi bedu soro, na yennye din, na yɛammɔ anhwete asase nyinaa so.” Nanso “Yehowa yɛɛ asase nyinaa kasa basabasa,” na ɔbɔɔ wɔn hwetee maa wɔn nsusuwii yɛɛ kwa. (Gen. 11:1-4, 8, 9) Sɛ na Satan adwene ne sɛ ɔbɛma obiara asom no a, ɛnde ne nsa sii fam. Yehowa akora nokware som so abesi nnɛ, na daa nnipa sen yuu ba nokware som mu.\n21, 22. (a) Dɛn nti na atoro som ntumi nkaa nokware som nhyɛe? (b) Dɛn na yebesusuw ho wɔ adesua a edi hɔ no mu?\n21 Atoro som ntumi nkaa nokware som nhyɛe. Adɛn ntia? Efisɛ yɛn Kyerɛkyerɛfo Kunini, Yehowa, akora Bible so abesi nnɛ, wama adesamma ahu ne din, na wama nokware no ahyerɛn ama yɛn. (Yes. 30:20, 21) Sɛ yɛsom Onyankopɔn sɛnea ɔpɛ a yɛn ho sɛpɛw yɛn, nanso ehia sɛ yɛma yɛn ani da hɔ na yɛde yɛn ho nyinaa to Yehowa so, na yedi akwankyerɛ a ɔnam ne honhom kronkron so de ma yɛn so.\n22 Adesua a edi hɔ no, yebehu nea ɛyɛe a atoro nkyerɛkyerɛ bi fii ase. Yebehu sɛ saa nkyerɛkyerɛ no nni nnyinaso biara wɔ Bible mu. Afei nso, yebehu sɛ Yehowa de nokware nkyerɛkyerɛ adom yɛn. Eyinom nyinaa yɛ Yehowa asomfo agyapade.


ሐዋርያት ሥራ 22 NASV – Asomafo 22 AKCB | Biblica\nሐዋርያት ሥራ 22 NASV – Asomafo 22 AKCB\n1“Anuanom ne agyanom, muntie mʼanoyi yi.”\nPaulo toaa so se, 3“Meyɛ Yudani a wɔwoo me wɔ Tarso a ɛwɔ Kilikia. Wɔtetew me wɔ Yerusalem wɔ Gamaliel nan ase. Misuaa sɛnea wodi Yudafo mmara ne wɔn amanne so pɛpɛɛpɛ. Mebɔɔ mmɔden sɛ biribiara a meyɛ no, mede bɛhyɛ Onyankopɔn anuonyam sɛnea mo nyinaa nso reyɛ nnɛ yi. 4Metaa nnipa a wodi Awurade asɛm so no nyinaa kunkum wɔn. Mekyeree mmea ne mmarima de wɔn guu afiase. 5Ɔsɔfopanyin ne agyinatufo no nyinaa di me adanse sɛ, asɛm a mereka yi yɛ nokware. Wɔn nkyɛn mpo na migyee tumi nhoma sɛ mede rekɔma anuanom Yudafo a wɔwɔ Damasko no. Saa nhoma no na anka megyina so makyekyere nnipa a wodi Awurade asɛm so no agu wɔn nkɔnsɔnkɔnsɔn, de wɔn aba Yerusalem na wɔatwe wɔn aso.\n6“Owigyinae a mereyɛ adu Damasko no, mpofirim na hann bi twa faa me ho. 7Mitwa hwee fam, na metee nne bi a ɛrebisa me se, ‘Saulo! Saulo! Adɛn nti na wotaa me?’\n8“Mibisae se, ‘Ɛyɛ wo hena, Awurade?’\n“Nne no buaa me se, ‘Ɛyɛ me Nasareni Yesu a wotaa me no.’ 9Nnipa a na wɔne me nam no huu hann no de, nanso wɔante nne a ɛkasa kyerɛɛ me no.\n10“Mibisae se, ‘Dɛn na menyɛ, Awurade?’\n“Awurade ka kyerɛɛ me se, ‘Sɔre na kɔ Damasko, na hɔ na mɛkyerɛ wo biribiara a mepɛ sɛ woyɛ.’ 11Hann no hyerɛn ano den no maa mʼani furae enti nnipa a na me ne wɔn rekɔ no susoo me nsa de me kɔɔ Damasko.\n12“Na Onipa bi a wɔfrɛ no Anania a odi Mose mmara so a na Yudafo nyinaa di no ni no te Damasko hɔ. 13Ɔbaa me nkyɛn bɛkae se, ‘Onua Saulo, hu ade bio!’ ” Na hɔ ara mʼani buei.\n14“Ɔka kyerɛɛ me se, ‘Yɛn nenanom Nyankopɔn ayi wo sɛnea ɛbɛyɛ a wobɛyɛ nʼapɛde na woahu ɔtreneeni no, na wobɛte nʼankasa ne nne sɛ ɛkasa kyerɛ wo. 15Wubedi adanse afa biribiara a woahu na woate wɔ Awurade ho no akyerɛ nnipa nyinaa. 16Afei, dɛn na woretwɛn bio? Sɔre na ma wɔmmɔ wo asu nhohoro wo bɔne wɔ Yesu din mu.’\n17“Mesan kɔɔ Yerusalem na merebɔ mpae wɔ asɔredan mu no, 18mihuu Awurade wɔ anisoadehu mu na ɔka kyerɛɛ me se, ‘Yɛ ntɛm fi Yerusalem ha, efisɛ nnipa a wɔwɔ ha no rentie adanse a wudi fa me ho no.’\n19“Mekae se, ‘Awurade, wɔn nyinaa nim pefee sɛ mekɔɔ hyiadan mu kɔkyekyeree asuafo boroo wɔn. 20Saa ara na bere a wokum wo dansefo Stefano no, na mewɔ hɔ bi. Mepenee ne kum no so, hwɛɛ awudifo no ntama so.’\n21“Awurade ka kyerɛɛ me se, ‘Sɔre na kɔ, efisɛ mɛsoma wo akɔ akyirikyiri, amanamanmufo nkyɛn!’ ”\n22Bere a Paulo kae se wɔasoma no amanamanmufo nkyɛn pɛ na dɔm no fii ase teɛteɛɛ mu dennen se, “Munkum no! Ɔmfata sɛ ɔtena wiase!”\n23Nnipa no kɔɔ so teɛteɛɛ mu, hugyaa wɔn ntama saw mfutuma tow petee wim. 24Roma sahene no hyɛɛ sɛ wɔmfa Paulo nkɔ aban mu nkɔbɔ no mmaa sɛnea ɛbɛyɛ a ɔbɛka nea enti a nnipa no nyinaa mpɛ sɛ wotie nʼasɛm no. 25Bere a wɔkyekyeree no wiee a wɔrebɛbɔ no mmaa no, Paulo bisaa ɔsraani panyin a na ogyina hɔ no se, “Mowɔ ho kwan sɛ mobɔ Romani a wonnii nʼasɛm mmuu no fɔ no mmaa ana?”\n26Bere a ɔsraani panyin no tee saa asɛm no, ɔkɔɔ ɔsahene no nkyɛn kobisaa no se, “Dɛn na wopɛ sɛ woyɛ yi? Onipa no yɛ Romani!”\n27Afei ɔsahene no kɔɔ Paulo nkyɛn kobisaa no se, “Woyɛ Romani ana?”\nPaulo buaa no se, “Yiw meyɛ Romani.”\n28Ɔsahene no kae se, “Mituaa sika bebree na mede tɔɔ me Roma maniyɛ.”\nPaulo nso kae se, “Me de, wɔwoo me sɛ Romani.”\n29Ntɛm ara, nnipa a na wɔrebebisa Paulo nsɛm no twee wɔn ho fii ne nkyɛn. Ɔsafohene no tee sɛ Paulo yɛ Romani no, osuroe sɛ wama wɔagu Paulo nkɔnsɔnkɔnsɔn.\n30Esiane sɛ na ɔsafohene no pɛ sɛ ohu nea enti a Yudafo no asɔre atia Paulo no nti, ade kyee no, ɔhyɛ ma woyii Paulo fii nkɔnsɔnkɔnsɔn mu. Ɔmaa asɔfo mpanyin ne agyinatufo no nyinaa hyiae. Afei ɔde Paulo kɔɔ se wɔnhwehwɛ nʼasɛm no mu.\nAKCB : Asomafo 22


Sɛ wopere sɛ wopɛ sɛ woyɛ nea ɛteɛ a, hena na ɔbɛhaw wo? Na sɛ ɛba mpo sɛ woyɛ nea ɛteɛ na wuhu ho amane a, wʼani gye. Munnsuro nnipa, na mommma hwee nhaw mo. Momfa nidi mma Kristo wɔ mo koma mu, na momma ɔnyɛ mo Awurade. Bere biara a obi bebisa mo gyidi a mowɔ wɔ mo mu ho asɛm no, monkyerɛ no ase. Momfa obu ne nidi mma saa mmuae no. Momma mo adwene mu nna hɔ sɛnea wɔn a wɔka kasa bɔne fa mo suban pa wɔ Kristo mu no ho no anim begu ase wɔ wɔn nseku no ho.


أيوب 10 NAV - Hiob 10 AKCB\n1“Abrabɔ afono me;\nenti mɛka mʼasɛm a meremfa hwee nsie\nna mɛkasa afi me kra yawdi mu.\n2Mɛka akyerɛ Onyankopɔn se: Mmu me kumfɔ,\nna mmom kyerɛ kwaadu a wobɔ me.\n3Ɛyɛ wo fɛ sɛ wohyɛ me so,\nde po wo nsa ano adwuma,\nna woserew hwɛ amumɔyɛfo nhyehyɛe?\n4Wowɔ ɔhonam mu ani ana?\nWuhu ade te sɛ ɔdesani ana?\n5Wo nkwanna te sɛ ɔdesani\nanaa wo mfe te sɛ onipa hoɔdenfo,\n6a enti ɛsɛ sɛ wohwehwɛ me mfomso\nna wopɛɛpɛɛ me bɔne mu?\n7Ɛwɔ mu, wunim sɛ minni fɔ,\nna obiara nso ntumi nnye me mfi wo nsam.\n8“Wo nsa na ɛnwenee me na ɛbɔɔ me.\nAfei wobɛdan wo ho asɛe me ana?\n9Kae sɛ wonwen me sɛ dɔte.\nNa wobɛdan me ayɛ me mfutuma bio ana?\n10So woanhwie me sɛ nufusu\nna woammɔ me toa sɛ srade,\n11amfa were ne honam ankata me ho\nankeka nnompe ne ntin antoatoa mu ana?\n12Womaa me nkwa, yii ayamye kyerɛɛ me,\nna ɔhwɛsie mu wohwɛɛ me honhom so.\n13“Nanso eyi na wode siee wo koma mu,\nna minim sɛ na eyi wɔ wʼadwene mu.\n14Sɛ meyɛɛ bɔne a anka wobɛhwɛ me\nna wobɛma me so asotwe.\n15Na sɛ midi fɔ a, nnome nka me!\nNa sɛ mpo midi bem a, merentumi mma me ti so,\nefisɛ aniwu ahyɛ me ma\nna mʼamanehunu amene me.\n16Na sɛ mema me ti so a, wodɛɛdɛɛ me sɛ gyata,\nna bio woda wʼanwonwatumi no adi tia me.\n17Wode nnansefo foforo betia me\nna woma wʼabufuw ano yɛ den wɔ me so;\nwʼasraafo tu ba me so bere biara.\n18“Adɛn nti na woma wɔwoo me?\nƐkaa me nko a anka miwui ansa na ani bi rehu me.\n19Sɛ anka mamma nkwa yi mu,\nanaasɛ wɔsoaa me fi awotwaa mu de me kɔɔ ɔda mu tee!\n20So ɛnkaa kakraa bi na me nna kakraa no to ntwaa ana?\nGyaa me na minya anigye bere tiaa bi\n21ansa na makɔ koransan\nkusuuyɛ ne sunsuma kabii asase so,\n22asase a ɛyɛ anadwo sum kabii,\nsum kabii ne sakasaka,\nbaabi a ɛhɔ hann mpo te sɛ sum.”\nAKCB : Hiob 10


Nnwom 9 NA-TWI - Onyankopɔn atemmu ho aseda - Awurade, - Bible Gateway\nNnwom 8Nnwom 10\nNnwom 9 Nkwa Asem (NA-TWI)\nOnyankopɔn atemmu ho aseda\n9 Awurade, mifi me koma nyinaa mu makamfo wo. Mɛka anwonwade a woayɛ no nyinaa. 2 Wo nti, mɛto dwom anigye so. Mɛto ayeyi dwom ama wo, Otumfoɔ Nyankopɔn.\n3 Sɛ m’atamfo hu wo a, wɔsan wɔn akyi. Wɔtetew hwehwe, wuwu. 4 Wubu atɛntrenee, na woabu me bem. 5 Woabu amanamanmufo fɔ, na woasɛe nnebɔneyɛfo. Na worenkae wɔn bio. 6 Woawie yɛn atamfo korakora; woasɛe wɔn nkurow, na wɔn ho nkae ayera korakora.\n7 Nanso Awurade di hene daa daa. Wasi n’atemmu ahengua. 8 Ɔne atreneefo na edi wiase so; ɔnam atɛntrenee so na ebu amanaman atɛn. 9 Awurade yɛ nea wɔretane n’ani guankɔbea ne amanehunu mu nkwagyebea. 10 Awurade, wɔn a wonim wo no de wɔn ho bɛto wo so. Na obiara a ɔba wo nkyɛn no nso, worennyaw no.\n11 Monto ayeyi dwom mma Awurade a odi Sion so no. Monka nea wayɛ nkyerɛ amanaman. 12 Onyankopɔn kae amanehunufo. Ne werɛ mfi wɔn su, na ɔtwe wɔn a wɔhaw wɔn no aso.\n13 O Awurade, hu me mmɔbɔ. Hwɛ amane a m’atamfo ma mihu. Gye me fi owu mu, O Awurade, 14 na matumi agyina nnipa a wɔwɔ Yerusalem anim, na maka nneɛma a mekamfo wo wɔ ho makyerɛ wɔn. M’ani begye efisɛ, woagye me nkwa.\n15 Amanamanmufo atu amoa na wɔatɔ mu. Wɔn ara wɔn ankasa afiri ayi wɔn. 16 Awurade da ne ho adi sɛ ɔyɛ ɔtreneeni efisɛ, ɔma nnebɔneyɛfo no ara afiri yi wɔn.\n17 Owu wɔ hɔ ma nnebɔneyɛfo ne wɔn a wɔpo Onyankopɔn nyinaa. 18 Ɛnyɛ daa na wobegyaw wɔn a ade ahia wɔn, na mmɔborɔfo anidaso renyera korakora.\n19 Bra, Awurade! Mma nnipa nnko nntia wo! Twe amanamanmufo bra w’anim na bu wɔn atɛn. 20 Ma wonsuro, O Awurade; na ma wonhu sɛ wɔyɛ adasamma.


Bible Mu Nsɛm Abofra a Ɔdae - Yehowa Adansefo Intanɛt Dwumadibea\nAO! AO! Dɛn na ɛrekɔ so wɔ ha? Abofra a ɔda fam hɔ no apira kɛse anaa? Hwɛ! mmarima a wofi dan no mu reba no mu biako yɛ Paulo! Wuhu Timoteo nso wɔ hɔ? Abofra no fi mfɛnsere no mu bɛhwee fam anaa?\nYiw, saa na ɛbae. Na Paulo rekasa akyerɛ anuanom a wɔwɔ Troa no. Na onim sɛ ɛbɛkyɛ ansa na wahu wɔn bio efisɛ na ade kye a ɔbɛfa hyɛn akɔ. Enti ɔkasae kosii ɔdasum.\nNa abofra yi a wɔfrɛ no Eutiko no te mfɛnsere ano, na ɔdae. Ofi aban a ɛto so abiɛsa no mfɛnsere mu bɛhwee fam! Enti wutumi hu nea enti a nkurɔfo no koma atu. Bere a wɔmaa abofra no so no, na wawu ampa!\nPaulo hui sɛ abofra no awu no, obutuw no so de no fam ne ho. Afei ɔkae sɛ: ‘Mommma mo koma nntu. Ne ho ye!’ Na ɛyɛ ampa! Ɛyɛ anwonwade! Paulo anyan no! Nnipa no nyinaa ani gyei.\nWɔn nyinaa san kɔɔ abansoro hɔ kodidii. Paulo kɔɔ so kasae kosii adekyee. Na ɛda adi sɛ Eutiko anna bio! Afei Paulo, Timoteo ne wɔn a wɔne no nam no foroo hyɛn sɛ wɔrekɔ. Wunim faako a na wɔrekɔ?\nNá Paulo de n’asɛnka akwantu a ɛto so abiɛsa no aba awiei, na ɔresan akɔ fie. Saa akwantu yi mu no Paulo dii mfe abiɛsa wɔ Efeso kurom nkutoo. Enti akwantu yi gyee bere tenten mpo sen nea etia abien no.\nWofi Troa no, hyɛn no gyinae kakra wɔ Mileto. Esiane sɛ na Efeso bɛn hɔ ara nti, Paulo soma ma wɔkɔfrɛɛ mpanyimfo a wɔwɔ asafo no mu no baa Mileto na watumi ne wɔn akasa nea edi akyiri. Na akyiri yi, bere a edui sɛ hyɛn no betu no, hwɛ awerɛhow ara a ɛkaa wɔn sɛ na Paulo rekɔ!\nAwiei no hyɛn no san baa Kaesarea. Bere a na Paulo te osuani Filipo fie wɔ ha no, odiyifo Agabo bɔɔ Paulo kɔkɔ. Ɔkae sɛ sɛ Paulo kɔ Yerusalem a wɔbɛkyere no. Na saa pɛpɛɛpɛ na ɛbae. Bere a wɔde no kɔtoo afiase mfe abien wɔ Kaesarea no, wɔde Paulo kɔɔ Roma a na wɔrekodi n’asɛm wɔ Roma hempɔn Kaesare anim. Ma yɛnhwɛ nea esii bere a wɔrekɔ Roma no.\nAsomafo Nnwuma ti 19 kosi 26.\nWohwɛ mfonini no a, hena ne abofra a ɔda fam hɔ no, na dɛn na ɛyɛɛ no?\nDɛn na Paulo yɛe bere a ohui sɛ abofra no awu no?\nƐhefa na na Paulo, Timoteo, ne wɔn a wɔne wɔn nam no rekɔ, na bere a wogyinaa Mileto no dɛn na esii?\nKɔkɔbɔ bɛn na odiyifo Agabo de maa Paulo, na ɔkwan bɛn so na nea odiyifo no kae no baam pɛpɛɛpɛ?\nKenkan Asomafo Nnwuma 20:7-38.\nYɛbɛyɛ dɛn atumi ama yɛn ‘ho afi nnipa nyinaa mogya ho,’ sɛnea Paulo nsɛm a ɛwɔ Asomafo Nnwuma 20:26, 27 kyerɛ no? (Hes. 33:8; Aso. 18:6, 7)\nAdɛn nti na ɛsɛ sɛ mpanyimfo ‘so nokwasɛm no mu sɛnea wɔakyerɛ’ bere a wɔrekyerɛkyerɛ no? (Aso. 20:17, 29, 30; Tito 1:7-9; 2 Tim. 1:13)\nKenkan Asomafo Nnwuma 26:24-32.\nƆkwan bɛn so na Paulo de Romani a ɔyɛ no dii n’asɛnka adwuma a Yesu de hyɛɛ ne nsa no ho dwuma? (Aso. 9:15; 16:37, 38; 25:11, 12; 26:32; Luka 21:12, 13)


Luka 12 NA-TWI - Nyaatwomyɛ ho kɔkɔbɔ - Nnipa - Bible Gateway\nLuka 12 Nkwa Asem (NA-TWI)\n12 Nnipa mpempem kyeree so a wonnya baabi ntu wɔn nan nsi mpo no, Yesu ka kyerɛɛ n’asuafo no kan se, “Monhwɛ mo ho so yiye wɔ Farisifo nyaatwom a etɛ sɛ mmɔkaw no ho. 2 Biribiara a wɔyɛ no kokoam no bɛda adi na nea ahintaw no nso bepue. 3 Enti nea moaka wɔ sum mu no, wɔbɛte wɔ hann mu. Na nea moaka no asomsɛm wɔ adan mu no, wɔbɛbɔ no dawuru.\nOnipa a munsuro no\n4 “Me nnamfonom, mereka akyerɛ mo se, munnsuro wɔn a wokum nipadua na ɛno akyi wontumi nyɛ hwee bio no. 5 Na mɛkyerɛ mo nea ɛsɛ sɛ musuro no. Munsuro nea wakum onipadua no awie no ɔwɔ tumi sɛ ɔtow kyene amanehunu kurom. Mereti mu akyerɛ mo se, oyi na munsuro no.\n6 “Wɔntɔn mmuruburu anum nnye sidi abien? Nanso Onyankopɔn werɛ remfi wɔn mu baako po da. 7 Mo tinhwi mpo, wɔakan ne nyinaa. Enti munnsuro, efisɛ, mosom bo sen mmuruburu dodow biara.\nKristo ne Honhom Kronkron\n8 “Na mereka akyerɛ mo se, obiara a ɔbɛbɔ me din wɔ nnipa anim no, Kristo no nso bɛbɔ ne din wɔ Onyankopɔn abɔfo anim. 9 Na nea ɔbɛpa me nnipa anim no, me nso mɛpa no, Onyankopɔn abɔfo anim. 10 Obiara a ɔbɛkasa atia Kristo no, wɔde bɛkyɛ no. Nanso nea ɔbɛkasa atia Honhom Kronkron no de, wɔremfa nkyɛ no da.\n11 “Sɛ wɔde mo ba mpanyin anim wɔ hyia adan mu a, munnnwinnwen nsɛm a mobɛka anaasɛ nea mode beyi mo ho ano no ho, 12 efisɛ, saa bere no ara mu Honhom Kronkron no bɛkyerɛ mo nea ɛsɛ sɛ moka.”\nAdifudepɛ ho kɔkɔbɔ\n13 Obi fi nnipa no mu ka kyerɛɛ Yesu se, “Kyerɛkyerɛfo, ka kyerɛ me nua na ɔne me nkyɛ agyapade a yɛn agya de agyaw yɛn no mu.”\n14 Yesu buaa no se, “Damfo, hena na ɔyɛɛ me ɔtemmufo ne mo agyapadekyɛfo sɛ memmɛkyɛ mo agyapade mu mma mo? 15 Ɔtoaa so se, “Monhwɛ mo ho yiye wɔ adifudepɛ ho, efisɛ, onipa nkwa nnyina n’ahonya dodow a ɔwɔ so.”\n16 Afei obuu wɔn bɛ yi se, “Ɔdefo bi wɔ hɔ a na ɔwɔ asase pa a ɛmaa no nnɔbae pii. 17 Esiane sɛ na ne nnɔbae no nkɔ pata a wabɔ no so nti, ɛyɛɛ no dadwene ma obisaa ne ho se, ‘Minnya baabi a mede me nnɔbae bebrebe yi begu yi, menyɛ no dɛn?’ 18 Afei ɔkae se, ‘Minim nea mɛyɛ. Mebubu m’apata yi nyinaa na mabɔ no akɛse de nea mewɔ nyinaa asie hɔ. 19 Na maka akyerɛ me kra se, ‘Ɔkra, ma w’ani nnye na didi, na nom efisɛ, wowɔ nneɛma pa pii a ɛbɛso wo mfe bebree!’\n20 “Nanso Onyankopɔn ka kyerɛɛ no se, ‘Ɔkwasea! Anadwo yi, wobegye wo kra afi wo nsam, na hena na nneɛma bebree a woapɛ agu hɔ yi, wode begyaw no?’\n21 “Ɛno nti, saa ara na obiara a ɔbɛboaboa agyapade ano de ne ho ato so no nyɛ ɔdefo Onyankopɔn anim ne no.”\nFa wo ho to Onyankopɔn so\n22 Yesu ka kyerɛɛ n’asuafo no se, “Munnnwinnwen mo kra ho sɛ dɛn na mubedi anaa mo nipadua ho sɛ dɛn na mubefura. 23 Ɔkra som bo sen aduan na onipadua nso som bo sen ntama. 24 Monhwɛ kwaakwaadabi, wonnua aba ɛnna wontwa. Saa ara nso na wonni pata a wɔde wɔn nnɔbae sie so, nanso Onyankopɔn ma wɔn aduan di. Monsom bo nsen wɔn anaa?\n25 “Munnnwinnwen mo nkwa ho. Mo mu hena na obetumi de da koro ato ne nna so? 26 Na sɛ muntumi nyɛ ade ketewaa a ɛte sɛɛ mpo a, adɛn na mudwinnwen nneɛma akɛse ho?\n27 “Monhwɛ sɛnea sukooko nyin. Wɔnyɛ adwuma, ɛnna wɔnnwene ntama mfura. Nanso Salomo ahonya nyinaa mu, na onni ntama a ɛyɛ fɛ sɛ saa nhwiren no mu baako mpo. 28 Mo a mo gyidi hinhim, sɛ Onyankopɔn siesie wuram nhwiren a efifi nnɛ na ɔkyena awu no ho ma ɛyɛ fɛ a, adɛn nti na ɔrensiesie mo nso mo ho mma ɛnyɛ fɛ. 29 Saa ara nso na munnnwinnwen nea mubedi anaa nea mobɛnom ho. 30 Saa nneɛma yi na wiase amanaman pere hwehwɛ nanso mo de, mo agya nim sɛ eyinom nyinaa ho hia mo. 31 Enti monhwehwɛ Onyankopɔn Ahenni kan na ɔde eyinom nyinaa bɛma mo.\n32 “Ekuw ketewaa, munnsuro, efisɛ, ɛyɛ mo agya no pɛ sɛ ɔde ahenni no bɛma mo. 33 Montontɔn mo ahode na monkyɛ ahiafo ade. Eyi bɛma mo agyapade a ɛwɔ soro no ayɛ pii. Monhyehyɛ mo agyapade wɔ soro, nea owifo ntumi nkowia na mfɔte ntumi nkɔwe. 34 Na nea wo agyapade wɔ no, ɛhɔ na wo koma nso wɔ.\n35 Munnyina pintinn na momma mo akanea nhyerɛn, 36 na monyɛ sɛ wɔn a wɔretwɛn wɔn wura a ɔkɔ ayeforohyia ase a, sɛ ɔba na ɔbɔ pon mu pɛ a, wobebue no ntɛm no. 37 Wɔn a wɔn wura no ba a ɔbɛba abɛto wɔn sɛ wɔretwɛn no no ani begye. Ɔbɛtow wɔn pon na ɔno ankasa asom wɔn. 38 Sɛ ɔba dasum anaa ahemanakye mpo a, asomfo a ɔbɛba abɛto wɔn sɛ wɔrewɛn no no, ani begye.\n39 “Ɛsɛ sɛ muhu sɛ, sɛ ofiwura nim bere a owifo bɛba a, anka ɔbɛwɛn na owifo no annya ne ho kwan ammɛbɔ no korɔn. 40 Enti munsiesie mo ho ntwɛn Onipa Ba no ba a ɔbɛba no, efisɛ, munnim bere ko a ɔbɛba.”\n41 Petro bisaa Yesu se, “Awurade, worebu bɛ yi akyerɛ yɛn nko ara anaasɛ obiara?”\n42 Yesu buaa no se, “Merekasa akyerɛ ɔsomfo nokwafo nyansafo biara a ne wura de ne fi sohwɛ bɛhyɛ ne nsa na wahwɛ ama obiara aduan wɔ ne bere mu. 43 Nhyira ne ɔsomfo a ne wura no bɛba abɛto no sɛ wayɛ n’adwuma pɛpɛɛpɛ. 44 Nokwarem, ɔde n’agyapade nyinaa bɛhyɛ ne nsa.\n45 “Na sɛ ɛba sɛ saa ɔsomfo yi nso ka se, ‘Me wura nnya mmae’ na ɛno nti, ɔhwe asomfo a aka no, na odidi, nom nsa bow a, 46 ne wura no bɛba da a n’ani nna so sɛ ɔbɛba. Na sɛ ne wura no ba a, ɔbɛtwe n’aso dennen na wabu no sɛ obi a onnye Onyankopɔn nni. 47 Ɔsomfo a onim nea ne wura pɛ na wanyɛ ne wura no apɛde no wɔbɛbɔ no mmaa pii.\n48 “Na ɔsomfo a onnim nea ne wura pɛ na enti ɔyɛɛ nea ne wura mpɛ no, wɔbɛbɔ no mmaa kakraa bi. Na obiara a wɔama no pii no, wobebisa pii afi ne nkyɛn; na nea wɔde bebree ahyɛ ne nsa no, obebu bebree ho nkontaa.\n49 “Maba sɛ merebɛsɔ ogya wɔ asase so na sɛ asɔ dedaw a, na nea merehwehwɛ ara ne no. 50 Asubɔ bi wɔ hɔ a wɔde bɛbɔ me a, ɛde me bɛkɔ amanehunu mu, na merennya ahotɔ gye sɛ wɔabɔ me saa asu no ansa.\n51 “Mususuw sɛ mebae sɛ mede asomdwoe reba asase yi so? Dabi! Ɛnyɛ asomdwoe na mede bae na mmom mpaapaemu. 52 Efi nnɛ, mpaapaemu bɛba afi mu, baasa bɛba m’afa na baanu atia me anaasɛ baanu bɛba m’afa na baasa atia me. 53 Agya ne ne babarima renyɛ adwene, ɛna ne ne babea renyɛ adwene, ase ne ase adwene renhyia.”\n54 Na ɔka kyerɛɛ nnipakuw no nso se, “Sɛ muhu sɛ osu amuna wɔ atɔe a, ntɛm ara, moka se, ‘Osu bɛtɔ’! Na osu tɔ ampa.\n55 “Saa ara nso na sɛ muhu sɛ mframa bɔ fi anafo reba a, moka se, ‘Ahohuru bɛba!’ Na ɛba mu ampa. 56 Mo nyaatwomfo! Mutumi kyerɛ wim nsakrae ase, nanso nneɛma a ɛnnɛ yi atwa mo ho ahyia, ne nea ɛbɔ mo kɔkɔ no de, munhu. 57 Adɛn nti na munim nea eye na monyɛ?\n58 “Sɛ wode obi ka a, bɔ mmɔden kohu no na wone no nka ho asɛm na wamfa wo ankɔ asennii amma ɔtemmufo amfa wo anto afiase. 59 Sɛ woanyɛ no saa a, ɔbɛma woatua ka a wode no no nyinaa ansa na wagyaa wo.”


Nnwom 88 NA-TWI - Osufrɛ - Awurade Nyankopɔn, - Bible Gateway\nNnwom 87Nnwom 89\nNnwom 88 Nkwa Asem (NA-TWI)\n88 Awurade Nyankopɔn, m’agyenkwa, misu da mu no nyinaa, na anadwo nso meba w’anim. 2 Tie me mpaebɔ na tie me sufrɛ na boa me. 3 Ɔhaw bebree ato me a mereyɛ awu. 4 Mete sɛ afoforo a wɔreyɛ awu no. M’ahoɔden nyinaa asa. 5 Wɔagyaa me ama awufo. Mete sɛ obi a wɔakum no na ɔda damoa mu; mete sɛ wɔn a wɔn werɛ afi wɔn koraa a woboa wɔn a ɛnyɛ ye no.\n6 Woatow me akyene damoa ase ne amoa donkudonku a esum wɔ mu mu. 7 W’abufuw wɔ me so denneenen, na abufuw no asorɔkye aka me ahyɛ n’ase ayam me. 8 Woama m’afɛfo apa me na woama me nso makyi wɔn. Maka mfinimfini na mintumi nguan. 9 M’aniwa yɛ mmerɛw ma amanehunu. Awurade, da biara mefrɛ wo na mema me nsa so bɔ wo mpae.\n10 Woyɛ anwonwade kyerɛ awufo? Wɔsɔre kamfo wo? 11 Wɔka wo dɔ a ɛnsa da no ho asɛm wɔ damoa mu, anaa wo nokware ho asɛm wɔ ɔsɛe kurom? 12 Wohu w’anwonwade no wɔ sum kurom, anaa wo papayɛ no wɔ awerɛfiri asase so?\n13 Awurade, mefrɛ wo sɛ boa me; anɔpa biara mebɔ wo mpae. 14 Adɛn nti na wopo me, Awurade? Adɛn nti na woayi w’ani afi me so? 15 Mahu amane fi me mmofraase na mebɛn owu. W’asotwe ama makisa. 16 W’abufuwhyew bubu me. Ɔtaa a wotaa me no sɛe me. 17 Daa nyinaa, wotwa me ho hyia sɛ nsuyiri. Wofi afanan nyinaa ka me hyɛ. 18 Woama me nnamfobrɛbo apa me, na esum nko na abɛyɛ me hokafo.